Euskadiko zein herritan egongo dira tabernak itxita 2020ko abenduaren 17an?\nAretxabaletan eta Seguran ere tabernak itxi dituzte, kasuek gora egin dutelako\nA.S./ L.Z. | EiTB MEDIA\nAldiz, Arrigorriagak eta Ermuak ostalaritza establezimenduak berriro irekitzeko baimena jaso dute, eremu gorritik ateratzea lortu dutelako.\nEAEko hamaika udalerrik ezingo dituzte tabernak ireki. Artxiboko irudia: EFE\nArabak eta Bizkaiak ez dute udalerri gorririk; Gipuzkoak, aldiz, bost\nAretxabaleta eta Segurak ostalaritza establezimenduak itxi beharko dituzte, eta Arrigorriaga eta Ermuak, aldiz, berriro irekitzeko baimena jaso dute, eremu gorritik ateratzea lortu dutelako. Hala, ostiralean irekiko dituzte berriro tabernak eta jatetxeak.\nBestalde, Osasun Sailak Arabako lau udalerriri galarazi die tabernak irekitzea (Aramaio, Iruña Oka, Zigoitia eta Zuia).\nKasu horietan, 5.000 biztanle baino gutxiago dituzten herriak dira guztiak. Gotzone Sagarduik zuzendutako sailak bertako egoera epidemiologikoa aztertu eta ondorioztatu du, oraingoz, udalerri horietan ere tabernak itxita egon behar direla.\nHala eta guztiz ere, astelehenero eta ostegunero ebazpen berri bat argitaratuko dute, 12 udalerri horietan pandemiak izan duen bilakaera ezagutarazteko, eta, horrenbestez, tabernak irekitzeko debekua kendu dieten ala ez jakinarazteko.


Sumer-eko atsotitz zaharren gaurkotasuna –\nGauza jakina da atsotitza gizakia bezain zaharra dela, edota beste modu batez erranik, hitza bezain zaharra. Kultura guztietan, mintzaira guztietan agertzen zaizkigu halako erran zaharrak, jakituriaz beteriko mezu —ainitzetan errimatua— duten errefrauak. Euskaraz ere, horrelakoen bilduma luze bezain aberatsa dugu, Allande Oihenart, Bertrand Zalgize, Jakes Bela, Lope Martinez Isasti, R.Mª Azkue, Jean Elizalde, Jan Battitt Daskonagerre, Damaso Intza, Antonio Zabala, … eta beste hainbaten lumaren bitartez gure egunetaraino iritsi zaizkigunak. Ez dezagun ahantzi,17.000 atsotitz inguru bilduz, Gotzon Garatek 2003an plazaratu zuen bilduma erraldoia.\nBeste kulturetan ere horrelako erran zahar ugari daude, baina agian zaharrenak Sumer-eko eskribauek buztinezko taulatxoetan, idazkera kuneiformea erabiliz, idatzitakoak ditugu. 1934an, Edward Chierak Nippur hiri zaharreko indusketetan topatu zituen atsotitz zaharrak plazaratu zituen. K.a. XVIII. mendekoak dira. Geroxeago, Samuel Noah Kromer —“From the tablets of Sumer” izeneko liburu ospetsuaren egilea– eta Edmund Gordon ikerlariek hirurehun bat atsotitz biltzen zituen bilduma zabala bildu eta plazaratu zuten. Nik hemen euskaraz aurkeztuko ditudanak Samuel Noah Kromer-en lehen aipatu liburutik atera ditut. Horra hor:\nMari hiri sumeriarra, Sirian. Arg: Jose Javier Martin Espartosa\n1.- Seme-alabarik egin al daitezke maitasuna egin gabe? Gizendu al gaitezke jan gabe?\n2.- Uretan sartuko haute eta ura kirastuko duk. Lorategian jarriko haute eta fruituak ustelduko dituk.\n3.- Hil beharra daukagu; sosak xahutu ditzagun! Urte luzez biziko gara; sosak atxiki ditzagun!\n4.- Garagar goiztiarra emankorra izanen da. Guk ba ote dakigu? Garagar berantiarra ere emankorra izanen da. Guk ba ote dakigu?\n5.- Pobreak hobe du hiltzea bizitzea baino. Ogia badu, ez du gatzik. Gatza badu, ez du ogirik. Behikia badu, ez du arkumerik. Arkumea badu, ez du behikirik.\n6.- Pobreak bere diru guztia du ahitzen.\n7.- Pobreari dirua uzten diote, baita arrangurak ere.\n8.- Etxe pobre guztiak ez dira umilak.\n9.- Diru anitz duena zorionekoa da, zalantzarik gabe. Garagar anitz duena zorionekoa da, zalantzarik gabe. Baina deus ez duenak lasai aski egiten ahal du lo.\n10.- Arraza oneko zaldia naiz baina mandoen antzera narabilte, eta orgatik tiratu behar dut, eta kanaberak eta adaxkak garraiatu behar ditut.\n11.- Mirabea beti janzkera zikinez da agertzen.\n12.- Ongi jantziriko gizonak ditu denak erakartzen.\n13.- Gizon hori sumerieraz ikasi duen mirabea da.\n14.- Sumerieraz ez dakien eskribaua, zer nolako eskribaua da!\n15.- Gizartean ongi finkaturiko gizonarentzat, haizea besterik ez denarentzat, atxiki behar al dut nik nire maitasuna?\n16.- Emakume edota haur bat biziarazi ez duenak ez du inoiz sudurretik zintzilik soka bat eraman. (Soka hori da animaliei eta esklaboei jartzen zietena)\n17.- Nire emaztea tenpluan dago, nire ama ibaiaren bazterrean dago, eta ni hemen, goseak hiltzen.\n18.- Emakume traketsak etxeko arazoei eritasuna die emendatzen.\n19.- Plazera nahi delarik, ezteia; hobeto pentsatuta: dibortzioa.\n20.- Bihotz alaia: emaztegaia; bihotz tristea: senargaia.\n21.- Pitxar bat ur basamortuan, gizakiaren bizia da; oinetakoak gizakiaren begi-niniak dira. Emaztea gizonaren geroa da, semea gizonaren harrotasuna da, alaba gizonaren salbazioa da; baina erraina gizonaren infernua da.\n22.- Adiskidetasunak egun bakar batez du irauten; ahaidetasunak betiko du irauten.\n23.- Idiak du lurra goldatzen; zakurrak ditu ildoak hondatzen. Zakurra da, ez du bere etxea ezagutzen. Arotzaren zakurrak ezin zuen goldea lurrera bota; horren ordez, ur pitxarra zuen bota.\n24.- Marinela beti da liskarzale.\n25.- Oraindik ez du azeria ehizatu eta jadanik, lepokoa dio ezarri.\n26.- Zezen basatik egin dut ihes, eta behi basaren adarretan naiz erori.\n27.- Eskuz esku egiten da gizonaren etxea; sabelez sabel suntsitzen da gizonaren etxea.\n28.- Jaun baten modura bere etxea eraikitzen duena, esklabo baten antzera da bizi. Esklabo baten antzera bere etxea eraikitzen duena, jaun baten antzera da bizi.\n29.- Arma gutxi duen estatuak beti izanen ditu etsaiak bere ateetan.\n30.- Baldin bahoa etsaien herria konkistatzera, etsaiak etorriko zaizkik hire herria konkistatzera.\n31.- Nagusia ahal duk eduki, erregea ahal duk eduki; baina beldurra zerga-biltzaileari behar diok eduki.\nIkusten ahal duzun bezala, irakurle, duela 3.500 urteko sumeriarrak gaur egun ditugun gai berberez mintzo zitzaizkigun: seme-alabez, emazteaz, familiaz, bizitzaz eta heriotzaz, aberastasunaz eta pobreziaz, lanaz eta astiaz, zorionaz eta tristuraz, adiskidetasunaz eta ahaidetasunaz, maitasunaz eta gorrotoaz, asmoez eta eginbeharrez, ezteiaz eta dibortzioaz, bakeaz eta gerlaz,… Haizeak milurtekoak ditu eraman, hala eta guztiz ere, gizakiaren pentsamolde eta nahikariak ez dira bat ere aldatu. Eta hortxe ditugu sumeriar atsotitzak nire hitzen jakile eta lekuko.\nSumer-eko atsotitz zaharren gaurkotasuna Sumer-eko atsotitz zaharren gaurkotasuna Sumer-eko atsotitz zaharren gaurkotasuna\natsotizak, historia, Sumer-eko atsotitz zaharren gaurkotasuna, sumeria\nZer duzu buruan “Sumer-eko atsotitz zaharren gaurkotasuna”-ri buruz\nJosu Lavin 2021-05-30 17:10\nBicain! Anhitz esquer!


Bizkaitar margolaria. Bilbon jaio zen 1841eko uztailaren 2an, eta Madrilen hil, 1877ko urtarrilaren 12an, 36 urte zituela.\nMarrazketa ikasi zuen Jose Balaca pintorearekin, eta 1859an, Madrilgo San Fernando Arte Ederren Eskolan sartu zen. Jaioterrian merezitako izen ona irabazi ondoren, Erromara joan zen, eta Parisera, beranduago. Bertan zegoela, haren koadro kostunbristek ospe handia lortu zuten, eta Meissonnier margolari handiaren irakaspenak jaso zituen. Ospetsu samar bihurtu zen, genero-koadro txikiak margotuz. Izan ere, XIX. mendeko 70eko hamarkadan mota horretako margolanak oso preziatuak ziren. 1875ean Madrilera bueltatu zen, gaixorik.\nFrantses Gobernuak Ohorezko Legioaren domina eman zion 1874an, eta Parisko Erakusketa Unibertsalean diploma bat sortu zuten, haren ohorez. Arte Ederren Erakusketa Nazionaletan parte hartu zuen, 1860an, 1862an, 1864an eta 1866an, baita Parisko Erakusketa Unibertsalean ere (1878). Izan ere, hil aurretik obra ugari bidali zituen azken horretara.\nSari hauek lortu zituen: Ohorezko aipamena Arte Ederren Erakusketa Nazionalean (Madril, 1860), La desesperacion koadroarekin; Hirugarren Domina Arte Ederren Erakusketa Nazionalean (1862) Un violinista, Una visita eta Oficiales de guarda obrekin; Hirugarren Domina Arte Ederren Erakusketan (1864), Un recuerdo, Últimos momentos de Cervantes, Los quintos, Los limosneros, ¡A la patria! eta Cuidado, que te ven izeneko koadroekin; Hirugarren mailako domina Arte Ederren Erakusketa Nazionalean (1866) La primera espera eta Episodio de la guerra de la Independencia koadroekin; eta Urrezko Domina 1870eko Parisko Erakusketan.\nObra horiez gain, aipatzekoak dira: Bufones del siglo XVI, La educación de un príncipe, Visita inoportuna (Bilboko Arte Ederren Museoan), El amor platónico, Jaque y mate, El guarda campestre (Charles Dickens nobelagileak erosi zuen), Autorretrato, El favorito del rey, Retrato de Mme. Stewarts eta Reverencia al Rey (azken obra hori Madrilgo Arte Modernoaren Museo Nazionalaren jabetzakoa da). Mariano Fortuny pintorearen lagun handia izan zen.


Asteburuan Zarauzko estropadak jokatuko dira - Orio - Karkara.eus\nAsteburuan Zarauzko estropadak jokatuko dira\nKarkara 2019-08-13 15:30\nGaur aurkeztu dituzte Zarauzko estropadak. (Aiora Larrañaga Solaberrieta)\nOrio Arraunketa Elkarteko traineru nagusiek larunbat arratsaldean eta igande eguerdian Zarautzen izango dute hitzordua.\nGaur eguerdian egin dute Zarauzko estropaden aurkezpen ekitaldia, eta Zarauzko alkate Xabier Txurrukak nabarmendu du, lau hamarkada baino gehiago daramatzala Zarauzko Udalak traineru estropaden aldeko apustua egiten, eta zarauztarrak eta bisitariak estropadez gozatzera gonbidatu ditu. "Badakigu ikuskizun bikaina ikusteko aukera izango dugula asteburuan herrian. Emakumezkoetan Oriok irabazi du dagoeneko Euskotren liga, baina gizonezkoetan lehia estua izango dela uste dugu, pasa den igandean bertan, bost talde sailkatu baitziren hamar segundoren bueltan".\nZarauzko alkatearen iritzi berekoa da TKEko zuzendaritzako kide Igon Lertxundi oriotarra ere. "Traineru guztiak Zarauzko ikurrinak irabazteko desiratzen egoten dira, eta arraun taldeak beren puntu onenean iristen dira estropada honetara. Beraz, arraun ikuskizun bikaina espero dugu Zarauzko uretan". Horrez gain, Lertxundik gogorarazi du, Zarauzko estropadarekin amaituko dela emakumezkoen Euskotren liga, eta Orioko Txiki traineruko kideek jasoko dutela Euskotren ligako garaikurra.\n- 12:00etan, KAE 1 ligako estropada.\n- 18:30ean, Euskotren eta Eusko Label ligetako jardunaldiak.\n- 11:30ean hasita, Euskotren eta Eusko Label ligetako jardunaldiak.


Olentzero eta Mari Domingi badatoz! ~ Blog de Petronor\n19.12.16 Olaia Saralegi No hay comentarios\nUrtero bezala, abenduaren 24an, Olentzero eta Mari Domingi Muskizen izango dira herriko ume guztien eskakizunak entzuteko eta gutunak jasotzeko.\nArratsaldeko 17:00etan, Olentzero eta Mari Domingi Errota Zahar Parketik irtengo dira kalejiran Meatzari Plazaraino, Arkazieta, Giba, Sobalbadun eta Cendejatik pasatuz. Eguraldi txarra izanez gero kalejira Giban hasiko da.\nOndoren, plazara heldutakoan, gaztaina erreak banatuko dira eta 18:30etan Olentzero zein Mari Domingi umeekin izango dira, beren nahiak entzuten eta gutunak jasotzen, Meatzari Aretoan. Jarraian Intzarri Dantza Taldeak euskal dantzaldia eskainiko du bertan eta 19:30etan Gabonetako postal zein gutunen sari banaketa izango da.


Laida Begiristain Apaolatza: «Herriak asko eman dio Maizpideri beti, eta nabaritzen da hori» | Bizigiro | Berria\nATZEKOZ AURRERA. Laida Begiristain Apaolatza. Maizpideko zuzendaria\n«Herriak asko eman dio Maizpideri beti, eta nabaritzen da hori»\nBegiristainek nabarmendu du euskararen erabilera bultzatzeko plan estrategikoak behar direla; instituzioen inplikazioa eskatu du, eta ohartarazi du elkarlana «behar-beharrezkoa» dela.\nSei hilabete daramatza Laida Begiristain Apaolatzak (Ataun, Gipuzkoa, 1983) Maizpide barnetegiko zuzendari, Lazkaon (Gipuzkoa): barnetegiak 30 urte bete ditu, eta ospatzeko pronto daude. Gaur, mahai ingurua egingo dute Euskararen indarra eta balioa izenburupean: 19:00etan izango da, Marian Bidegainekin, Andoni Egañarekin eta Garbiñe Mendizabalekin.\nJarri duzue sagardoa freskatzen?\nBai! Hozten ari da jada [barreak].\n30 urte ez dira alferrik pasatzen, ezta?\nEz dira pasatzen, ez: Maizpide munduko lehenengo barnetegia da! Hala ere, eraikina 1988an estreinatu bazuten ere, egia da aurretik aitzindari asko izan zirela Lazkaon: askoz lehenago hasi ziren euskalduntze eta alfabetatze mugimendua.\nZuzendaria zara orain, baina irakaslea izan zinen aurretik, ezta?\n2015-2016ko ikasturtera arte aritu nintzen irakasle, eta 2016-2017koan zuzendaritza taldean sartu nintzen, didaktikari lanetan. Iazko irailean hartu nuen zuzendari postua, baina ordurako zuzendaritzan urtebete egina nuen, eta egiten hasia nengoen ikusten ez diren atzeko lan horiek. Horrek asko erraztu dit lana, zerotik ez hasten.\nZeintzuk dira ikusten ez diren lan horiek?\nEz du ematen, baina asko dira. Badirudi irakasleak baino ez direla behar, baina barnetegia izanik, postu gehiago ere badaude: idazkariak, sukaldariak, garbitzaileak, gauzaina... Zuzendaritzan denetik egitea tokatzen zaigu: 30 langileren bueltan gara, horrek esan nahi duen guztiarekin; barneko kontuez gain, bestelako erakundeekin harremanak egitea egokitzen zaigu.\nNahiko lan baduzu, beraz...\nNahiko lan, bai. Jarraitzen dut online-ko ikasle gutxi batzuekin, baina egia da faltan sumatzen dudala eskolak ematea. Zuzendaritzako hirurak irakasleak gara, eta ordezkoren bat behar denean beti gaude prest, baina gero konturatzen gara ezin dugula hain aise utzi beste lana, kudeaketa, hori ere egin beharrekoa da eta.\nBarnetegia izanik, ikasleen eta irakasleen arteko harremanak estuak izango dira, ezta?\nAskoz estuagoak. Azken batean, ikasleek barnetegian sei klase ordu dituzte egunero. Horrez gain, hainbat ekintza antolatzen ditugu beraiekin: hemen bizi dira, eta elkarrekin bizi gara denok. Familia moduko bat osatzen dugu.\nEskoletan eta herrian; barnetegiak euskara ikasteko bi modu eskaintzen dizkie ikasleei, ezta?\nBai. Lazkaon egon den euskalduntze mugimenduarekin, herria irekita dago, eta asko ematen dio euskaltegiari: Maizpidek herriari eman dion bezala, herriak Maizpideri asko eman dio beti, eta hori nabaritzen da: lazkaotarrak oso ohituta daude euskara ikasten ari direnei laguntzen. Saiatzen gara ekintzak beste elkarteekin batera antolatzen, herriaren eta Maizpideren arteko lotura mantentzeko eta indartzeko.\nHain zuzen, barnetegia Lazkaoren moduko herri batean egoteak ere lagunduko die ikasleei.\nDudarik gabe, Maizpideri balio handiagoa ematen dio Lazkaon kokatuta egoteak.\nZertan dira online ikastaroak?\nBatetik, 2005 inguruan hasi zen Euskara Munduan taldea: orain, Hego Amerikako ikasleak ditugu, baina Ipar Amerikakoak ere izan ditugu. Horrez gain, baditugu online ikasten duten Euskal Herriko ikasleak; baita Espainiakoak ere, edo Euskal Herrikoak, baina atzerrian bizi direnak... Banakako ikasleak 40 bat dira, eta Euskara Munduan taldekoak, 30 bat.\nNola egiten dituzue klase horiek?\nPrograma bat daukagu Moodle plataforman, eta maila guztietako ikastaroak dauzkagu hor, A1-etik C2-ra arte. Ikasleek, noski, mezu elektroniko bidez argi ditzakete zalantzak, eta, horrez gain, tutoretzak egiten ditugu: urrun bizi direnekin Skypez, baina Goierri inguruan bizi direnak etorri egiten dira.\nZer erronka ditu Maizpidek aurrera begira?\nDaukagun erronketako bat langileena da: jende asko Maizpide sortu zenetik dago lanean, eta gutxi gelditzen zaie erretiroa hartzeko. Beraz, urte gutxian belaunaldi aldaketa bat egongo da. Bestetik, hainbatetan entzun dugu ezagutza igo egin dela, baina erabileran lan asko dago egiteko oraindik. Aurten, Euskaraldia egingo da, eta halakoak garrantzitsuak dira, baina jarraipena eta guztion inplikazioa eskatzen ditu. Guk gure partea egin dezakegu, baina euskarak plan estrategikoak behar ditu, eta beharrezkoa da erakundeak, instituzioak eta administrazioak inplikatzea: elkarlana behar-beharrezkoa da. Herriarekin duen lotura hori mantentzea eta indartzea da hirugarrena, bai herriarekin, baita beste erakunde batzuekin ere.


Irekia Eusko Jaurlaritza - Gobierno Vasco :: Herritarrak artatzeko Jaurlaritzaren zerbitzuak 500.000 kontsulta baino gehiago erantzun ditu 2014 lehen zazpi hilabeteetan\nHerritarrak artatzeko Jaurlaritzaren…\n<img src="https://www.irekia.euskadi.eus/uploads/cover_photos/21321/original/logo_zuzenean_trazado_mays.jpg" style="max-width:100%" alt="" />\n• Zuzenean zerbitzuak 3.431 kontsulta erantzuten ditu batez beste egunero, eta herritarren eta euskal administrazio publikoaren arteko komunikazio-tresna garrantzitsua da.\n• Kontsulta ohikoenek etxebizitza, familia eta hezkuntza dituzte hizpide.\n• Zuzenean zerbitzuaren bilakaera eta hobekuntza 2014-2016 aldirako Berrikuntza Publikoaren Planaren bigarren ardatz estrategikoaren helburuetako bat da. Gaur egun, 10 erabiltzailetik 8k oso ontzat jo dute zerbitzua.\nHerritarrak artatzeko Jaurlaritzaren zerbitzuak (Zuzenean) 501.505 kontsulta erantzun ditu urteko lehen zazpi hilabeteetan. Gehienak aurrez aurre egin dira (% 57). Gainerakoak, % 43, Jaurlaritzaren 012 telefonoaren bitartez. Batez beste, 3.431 kontsulta erantzun ditu Zuzenean zerbitzuak egunero 2014an.\n2014ko datu orokorrak (uztailaren 31ra arte)\nKontsulta ohikoenak etxebizitzari buruzkoak dira; batik bat, Etxebiderekin lotutako gaiak eta etxebizitzak birgaitzearen ingurukoak. Kontsulta ohikoenen artean daude, halaber, familiari eta hezkuntzari buruzkoak. Kasu gehienetan, haurrak jaiotzeagatiko edo adoptatzeagatiko laguntzei, kontziliazioari eta bekei buruzkoak dira.\nEtxebizitza (Etxebiden izena ematea, etxebizitzak birgaitzea…)\nFamilia (haurrak jaiotzeagatiko edo adoptatzeagatiko laguntzak, kontziliazio-laguntzak…)\nHezkuntza (beka ez-unibertsitarioak, eskolatze-bekak…)\nLurraldeka, Bizkaian egin dira Zuzenean zerbitzuan kontsultarik gehien, %50, jarraian Gipuzkoa dagoelarik (%25) eta azkenik Araba (%25).\nHerritarrek egindako kontsultak erantzun ahal izateko, Zuzenean zerbitzuak 104 langile ditu guztira; horietako 70ek zerbitzuaren bulegoetan lan egiten dute lan eta beste 34k telefono bidez erantzuten dituzte kontsultak.\nZuzenean zerbitzuaren bilakaera 2014-2016 aldirako Berrikuntza Publikoaren Planaren bigarren ardatz estrategikoaren lehentasunezko helburuetako bat da. Eusko Jaurlaritzak erronka bat du: herritarrek administrazioarekin dihardutenean hautematen duten kalitatea hobetzea, bai eta barne-kudeaketa bera eta parte hartzen duten eragileen koordinazioa hobetzea ere.\nGaur egun, 10 erabiltzailetik 8k uste dute jaso duten arreta oso ona dela.\nZuzenean 2008an jaio zen eta pertsonek pertsonei emandako zerbitzu integral eta multikanala da.\nBulego bana du Euskadiko hiru hiriburuetan, eta herritarren arretarako telefono-zenbaki bat: 012.\nHona hemen Zuzeneanek eskaintzen dituen zerbitzuetako batzuk: Eusko Jaurlaritzak emandako zerbitzuei eta bideratutako izapideei buruzko informazioa, orientazioa eta aholkularitza; izapideak abiatzea; agiriak erregistratzea; tasak, zigorrak eta prezio publikoak kobratzea; kexa eta iradokizunak kudeatzea; herritarren eskaera edo kontsultak dagokion sailetara bideratzea; eta izapide eta gestio jakin batzuetako aurretiko hitzorduak kudeatzea.\nlogo_zuzenean_trazado_mays.jpg 800 KB (jpg)


Ernaik ekintza egin du Iberdrola dorrean, “gazteontzako bizitza duinak” aldarrikatuz - Argia - Uriola.eus\nErnaik ekintza egin du Iberdrola dorrean, “gazteontzako bizitza duinak” aldarrikatuz\nArgia 2021-12-21 08:32 Jendartea\nGazte bat lepotik lotu da ateetako batera. Beste talde bat sarrerako teilatutxora igotzen saiatu da, baina segurtasun pribatuko poliziek eragotzi dute.\nArgazkian, lepotik kateatu den gaztea. (Argazkia: Ernai) | Ikusi handiago | Argazki originala\nAstelehen goizean burutu dute ekintza Ernaiko militanteek. Motorreko giltzarrapo batekin sarrerako ateetako batera lotu da gazte bat, “gazteontzako bizitza duinak” lelodun kartela eskutan. Ondoren, beste gazte talde bat sarrerako teilatutxora igotzen saiatu da eskailera bat baliatuta, pankarta bat zabaltzeko helburuarekin, baina dorrearen segurtasun pribatuko poliziek indarrez eragotzi dute. Inguruan gazte gehiago zeuden aldarriak oihukatuz eta kateatutako gazteari animoak emanez. Azkenik suhiltzaileek askatu dute gaztea.\n“Etengabeko prekarizazioan murgilduta dago gazteria: ez enplegu duinik, ez emantzipatzeko eskubiderik, ez ikasketak modu duin eta doakoan egiteko aukerarik ere ez. Eta horrek guztiak erantzule jakinak ditu: egoeraz baliatu eta etekina ateratzen ari diren erantzuleak”. Hitz horiekin azaldu du Eranik Iberdrola dorreko ekintza. Egoera horri kalean erantzuna ematea ezinbestekoa dela adierazi du gazte antolakundeak: “ Euskal Herriak egoera irauli beharra dauka; errotiko aldaketak behar ditugu Herri gisa datorren krisi sozialari, ekologikoari, ekonomikoari... aurre egiteko. Mugimendu sozial eta herritar indartsua behar dugu aldaketa horiek bultzatzeko”.


“Elkarlana beharrezkoa da, bai LABentzat, bai ELArentzat, baina batez ere euskal langileentzat” | LAB SINDIKATUA\nLAB Sindikatua Elkarrizketa “Elkarlana beharrezkoa da, bai LABentzat, bai ELArentzat, baina batez ere euskal langileentzat”\nIrakaskuntzan, unibertsitatez kanpoko irakasleen kolektiboak zazpigarren greba eguna bete du. Nola doaz mobilizazioak eta zertan dira negoziazioak?\nAzken bi greba egunetan %70 inguruko jarraipena izan da irakasleen eremuan. Garbi dago irakasleriak hezkuntzaren kalitatearekin zerikusia duten neurrien zehaztapena eskatzen duela. Urtarrilaren amaieratik ez da mahai negoziatzailerik egon; gai batzuetan aurrera pausuak egon arren, Eusko Jaurlaritzak ez die behar bezalako erantzunik eman funtsezko eskakizun batzuei, hala nola, ratioen hobekuntza, baliabide gehigarriak eta ordezkapenak lehen egunetik bermatzea eremu guztietan. Mugimendurik egin ezean, gatazkak jarraitu egingo du.\nEremu batzutan, sukalde eta garbiketan nahiz haurreskoletan, akordioak posible izan dira.\nAbenduaren 12ko greba egun arrakastatsuaren ondoren, urteetan blokeatuta egon diren hezkuntzako eremu laboraletan negoziazioa berpiztea lortu genuen. Kolektibo bakoitzak bere arazo eta aldarrikapen propioak ditu, baina oro har esan dezakegu historikoak ziren gabezia batzuei aurre egitea lortu dugula.\nSukalde eta garbitzaileen kasuan, ratioak nabarmenki hobetu dira eta lanpostu berriak sortu dira; Haurreskoletan, bestalde, ordezkapenak lehen egunetik baldintzarik gabe beteko dira; eta bi kolektiboetan langileen egonkortasunerako deialdi publikoak adostu dira.\nAzkenik, guretzat garrantzia handikoa da oraindik sinatu ez den Heziketa Berezian lortu dugun akordioa. Kolektibo honek azken 20 urteetan pairatzen dituen lan baldintza gogorrak nabarmenki hobetu daitezke, mahai gainean dagoen akordioarekin. Funtzioen definizioa, ratioen hobekuntza eta 260 lanposturentzat deialdi publikoa jasotzen dira besteak beste. Momentuz ez dugu guri gustatuko litzaigukeen gehiengorik lortu; akordioa begi onez ikusten duen Steilas sindikatuaren erabakiaren zain gaude momentu honetan.\nIrakaskuntzako gatazka aitzakia hartuta LABen kontra jo du ELAk. Nola ulertzen da hori?\nElkarlana une zailetan dago. Eta bistan denez ELAk erabaki du iritzi publikora ateratzea; horretarako behar zuen errelatoa eraikitzen eman ditu azken hilabeteak. Tesia hauxe litzateke: LAB ez dago grebak egiteko prest eta ekintza erreibindikatiborik ezean ez dago ekintza estrategikorik. Irakaskuntza sektorean ditugun desadostasunak erabili ditu adibide gisa. ELArentzat LABek Haurreskolak Patzuergoan, heziketa berezian eta sukalde nahiz garbitzaileen kolektiboetan greba deialdia bertan behera uzteak adierazten du LABek ez duela grebak egiteko borondaterik eta, beraz, horrela ez da posible elkarlana egitea. Tesi horrek ez du ez buru ez buztanik.\nHasteko, irakaskuntza eremuari dagokionez, grebak izan dira akordioak lortzeko aukera ireki dutenak; grebarik egin gabe, ez genituzke lortu ditugun lorpen historikoak eskuratu izango. Gainera, sektorearen %84a suposatzen duen irakasle kolektiboan greba deialdiari eutsi diogu. Zergatik? Orain arteko grebak ez direlako nahikoak izan gure gutxieneko helburuak lortzeko.\nIrakaskuntzatik harago fokoa apur bat zabalduz gero, ELAren errelatoa are eta zentzugabeagoa da. Pentsa: Txikik artikulua argitaratu zuen egunean bertan, Alfako langileek (LAB 3, ELA 2) 100 egun bete zituzten greban. Atzera begira, gogoan ditut Nafarroako bozeramaile izan naizen garaiko kasuak non ELAk erabaki zuen greba bertan behera uztea LABen iritziaren kontra, esaterako, Faurecia, Funvera edota Iruñeko hiri garraioa. Hurbilago etorrita, gu izan gara tematu garenak Nafarroako azpikontrata publiko guztietan grebaren aukera mahai gainean jartzen, baldin eta kontratu publikoen legean subrogazioa eta klausula sozialak txertatuko ez balira. EAEri dagokionez, aipatu nezake Euskotren, non ELAk grebaren kontrako jarrera aktiboa izan zuen; edota Bilboko OTA, non greba deialdia bertan behera utzi zuen langile batzarrean adostutako gutxieneko helburuak lortu gabe.\nBaina nora eramaten gaitu sindikatu borrokalariena zein den erakusteko lehiak? Gure ustez, inora ere ez. Zintzoak izan gaitezen: LABek naiz ELAk greban konbokatu eta deskonbokatu egiten ditugu unean une borroka prozesu bakoitzaren garapenaz egiten dugun balorazioaren arabera.\nGure ikuspegik, borrokarako estrategia sindikal komun bat eraikitzen jarri beharko genituzke indarrak, grebak eta greben lorpenak elkarrekin kudeatzeko. Horren ordez, ematen du ELAk bere greba ulertzeko modua eta bere erresistentzia kutxa jarri nahi dituela erdigunean.\nGuk grebaren aldeko apustu argia egiten dugu, hitzez eta ekintzez. Greba eraginkorrak eta aktiboak egitea defendatzen dugu, helburuak ongi finkatuz eta kasuan kasuko diseinu egokiena eginez, langileei ahalik eta kostu txikiena sortu eta patronalarik ahalik eta presiorik handiena eragiteko. Baditugu grebak sustatzeko gure estrategia (langileen ahalduntzerako ekintza sindikal berritua) eta gure tresnak, besteak beste Borroka Kutxa sendo bat. Baina esan bezala, elkarlanak eskatzen du diseinu komun bat egitea, ez batak bestearena bere egitea.\nZe puntutan dago ELA eta LABen arteko elkarlana?\nUrte eta erdi daramagu bi sindikatuok elkarlanean sakontzen. Azaroan gu nahiko baikorrak ginen, argi ikusten genuen bi sindikatuok ahalegin handia egiten ari ginela norberaren posiziotik elkarlanerako urratsa emateko.\nEkintza sindikalari dagokionez, zerbitzu publikoetan grebak sustatzen ari ginen hainbat eremuetan, bereziki EAEn; zerbitzu pribatuetan ere zenbait sektoretan grebetara jotzeko aukera ikusten genuen; eta Industriarako akordio orokor bat jorratzen ari ginen, sektoreko hitzarmenen blokeoa salatu eta enpresaz enpresa hitzarmenak lortzeko borrokak pizteari begira.\nEkintza soziopolitikoari dagokionez, berriz, irailean bi sindikatuok plazaratutako adierazpenak aldaketa sozial eta politikorako burujabetza prozesuan eragiteko potentziala zeukan; elkarrekin aritu ginen, gainera, Kataluniaren aurkako errepresioaren salaketan, EAEko autogobernu ponentzian nahiz Hego Euskal Herriko instituzioek egindako aurrekontuen kritikan. Guk nahi baino motelago ari ginen baina ulertzen genuen ekintza sindikaleko elkarlanean sakontzeak eragin positiboa izango zuela oro har eta, zehazki, ekintza soziopolitikoan.\nAlabaina, azarotik aurrera jarrera aldaketa bat antzeman genuen ELAren aldetik. Ekintza sindikalari dagokionez, ELAk elkarlan baterako oinarrizko joko-arauak apurtu zituen, bai Gipuzkoako zabor bilketan baita kolektibitate nagusietako bat den Eurest enpresan. Kasu bietan, ELAk bere kudeaketa propioa egitea lehenetsi zuen elkarlanaren gainetik, elkarren arteko konfiantza urratuz. Euresten kasuan, gainera, estatalizazioaren aurkako borroka ahulduko lukeen akordioa ontzat jo zuen: bertako hitzarmena aplikatzea adostu zuen enpresarekin, baina soilik Bizkaiko langileentzat eta soilik lanean ari direnentzat (ez kontratazio berrientzat) eta gainera klausula onartezin batekin: epaitegiek estatu hitzarmenak lehentasuna duela ebatziz gero, Euresten hitzarmen estatala aplikatuko litzateke.\nBestalde, industrian kezkaz hartu genuen zenbait enpresetan ELAk lanpostuen defentsa erlatibizatu izana; esaterako, Gamesa-Siemensen negoziazio mahaitik bota gintuzten, lanpostuen murrizketa onartzen ez genuelako. Adibide hauek guztiek adierazi ziguten bazirela oinarrizko bi korapilo askatu behar genituenak: elkarlanerako joko-arauak eta estrategia sindikala.\nEkintza soziopolitikoari dagokionez, emandako urratsetan atzera egiteko tentaldia somatu genuen ELArengan. Lantokietan nahiz kalean LAB eta ELAren arteko dinamika sendo bat sustatu eta ezker politikoarekin agenda sozial konpartitu bat egituratzeko erronkari heldu ordez, inmobilismoa eta etsipena elikatzen duten gogoetara bueltatu zen ELA: ez dago ezker politikorik, ez dago benetako oposiziorik, ez dago herri prozesu bat sustatzeko baldintzarik, eta abar.\nNon daude ELArekiko desadostasun handienak ekintza sindikalean?\nLehenik eta behin, estrategia sindikal desberdinak ditugu. Sindikatu biok saiatzen ari gara lan erreformak eta prekarizazio prozesuak ezarritako jokaleku berrian sindikalgintza ahalduntzen, baina formula desberdinekin.\nGuk sindikalgintza birpentsatzeko prozesu oso bat antolatu dugu eta zenbait erabaki hartu ditugu: patronalarekiko konfrontazio fase bat irekitzea; negoziazio kolektiboaren jokalekua gaindituko duen ekintza sindikal iraunkorra sustatzea; edota klase subjektua berrosatze bidean, langile sektore ezberdinei antolakuntza eta borrokarako eskaintza egitea. ELAk ere egin du bere gogoeta propioa. Zenbait gaitan hurbilpen garrantzitsuak izan ditugu, esaterako negoziazio eremuei dagokionez: biok ikusten dugu sektore hitzarmenak beharrezkoak direla eta biok ikusten dugu, arrazoietan ñabardurak baditugu ere, enpresako hitzarmenen aldeko borrokak piztu behar ditugula.\nBaina, bestalde, kezkatuta gaude edukiak “lekuan leku” erlatibizatzeko ELAk duen joerarekin; jakina lekuan leku egokitu beharko dela, baina estrategia sindikal koherente bat garatzea funtsezkoa da guretzat. ELAk ez du beharrik ikusi eztabaida horretan sakontzeko, argudiatuz hobe dela aukerak zeuden eremuetan borroka diseinuak adostea. Baina justuki arazoa da estrategia sindikal desberdinak izateak talkak eragin dituela eremu horietako zenbaitetan, gure arteko elkarlana blokeatuz.\nEta eremu politikoan?\nELAk ez du iraileko adierazpena praktikan garatzeko baldintzarik ikusten, alderdi politikoen artean balizko herri akordioen inguruan sortutako espektatibak kaltegarritzat jotzen dituelako. Guk ere izan badugu eremu politikoan egiten diren interpelazio, eskaintza edota proposamen ezberdinen inguruko gure iritzi propioa. Baina iruditzen zaigu hori ezin dela izan LAB eta ELAren arteko karrila ez aktibatzeko aitzakia. Aitzitik, eztabaida politikoan ikuspegi sozialak indarra hartzea nahi badugu, politika neoliberalen deslegitimazioan eragin nahi badugu, karril hori aktibatzea da egin dezakegun onena.\nHitzetarako baino ekintzetarako uneak dira gure ustez. Martxoaren 8ko greba ikusgarriak edota pentsiodunen mobilizazioek erakusten dute posible dela eremu sozialetik agenda politikoan eragitea. Antola dezagun lan harremanetarako euskal esparruaren aldeko mobilizazio erraldoiak, murgildu gaitezen elkarrekin pentsio sistema propio baten aldeko borrokan, indartu dezagun organizatiboki nahiz politikoki Karta Soziala.\nLABek iragarri zuen kurtso hasieran lan munduan borrokak pizteko ikasturtea izango zela aurtengoa eta horretan ari gara.\nKurtso honetan, Kongresuan hartutako erabakiak garatzen hasi gara. Ekintza soziosindikalari dagokionez, orain arte sindikalismoa urruti ikusi duten sektore prekarizatuetara iristeko ari gara lanean. Zentzu honetan, ekimen ibiltari bat egin dugu ia bi hilabetez, Euskal Herriko herri eta auzoetatik barrena. “Ostiral duinak” ekimena antolatzen ari gara, prekarietatearen aurkako ekimena, zenbait herritan. Antolakuntza esperientzia desberdinetatik ikasten ari gara, kale saltzaile eta sexu langileekin batera, tailer sindikalen bitartez. Marxoaren 8ko greba feministan dena eman genuen, eta ekarpen handia egiten ari gara pentsionisten uholdeari.\nBestalde, gure ekintza sindikala berritzen ari gara. Gutxieneko eduki batzuk ezarri ditugu (marra gorriak) esparru guztietarako, eta prekarietatearekin amaitzeko proposamen, neurri eta borroka dinamika sorta zabala osatu dugu. Zentzu honetan, Ekintza Sindikaleko Gida berritzaile bat argitaratu dugu, sektore eta enpresetan borroka mapa bat osatzeko erreferentzia gisa.\nEz da erraza, baina emaitzak ikusi ditugu jada: Carrefour Oiartzun, Stapples, Artiach, La Misericordia, Oreretako Udaleko garbiketa, TRADISA, Transportes PESA, Bellas Artes Museoa, Donostiako Euskotren, CEMOSA, JASO, CAF, Gamesa Asteasu, Prodema, Smarcmec, Plastibor, Rothenberger, Sin Fronteras…\nSektore mailan, akordio onak lortu ditugu, EAEko hezkuntza publikoko kolektibo laboraletan ez ezik, Bizkaiko Elikagaigintza eta Garbiketa eta Gipuzkoako Bide Grabiketa eta Ehunaren Merkataritzako hitzarmenetan eta ikus-entzunezko eta osatalaritzako EAEko akordio markoetan ere.\nIpar Euskal Herrian, alarma sistema bat egituratu dugu enpresetan sektoreko lan baldintzak baino okerragoak ez ezartzeko, Macron Legea indargabetuz, PPren lan erreformaren antzekoa dena.\nSindikatu bezala, sasoi onean gaude, barne kohesio handiarekin, estrategia sindikal berrituarekin eta, gainera, emaitza historikoekin hauteskunde sindikaletan. Hala ere, guretzat sindikatua ez da helburua, tresna bat baizik. Eta langileek pairatzen duten egoera kontutan hartuta, autokonplazientziatik urrundu behar dugu. Patronalarekiko indar korrelazioa hobetzea da helburua, eta, horretarako, sindikatuen arteko aliantzan sakontzea beharrezkoa da.\nEgoera politiko eta sozialak eskatzen du indarrak batzea\nZalantzarik gabe. Inboluzio bikoitza bizi dugu. Batetik, IBEX-35aren aginduei jarraiki, inboluzio soziala inposatu digu PP, PSOE eta Ciudadanosek osatzen duten tri-partidismo berrituak. Banketxeak diru publikoz erreskatatu ondoren, Espainiako Konstituzioan zorraren ordainketari lehentasuna ematen dion 135. artikulua txertatu zuten. Gastu mugaren eta zerbitzu publikoetarako inposatutako arauen bidez politika publikoak erabat mugatu dituzte eta pentsio publikoak eraisteko bidean ari dira. Lan munduan, lan erreformak hauspotutako Patronala prekarizazio prozesua sustatzen ari da.\nBestetik, inboluzio politikoan ere urrats berriak ezagutu ditugu. Mozal legea eskutan, Auzitegi Nazionala disidentziaren kontrako zigor onartezinak ezartzen ari da eta Auzitegi Konstituzionalak Hego Euskal Herriko nahiz beste lurraldeetako legebiltzarrek onartutako legeak ezabatzen ari da, esaterako, EAEn 35 orduen legea eta Nafarroan doako osasun unibertsala arautzen duen legea, laguntza farmazeutikoari dagokiona edota etxebizitza eskubidearen ingurukoa. LOAPA berri bat ezartzen ari da tripartidismoa, bere zerbitzura dagoen sistema judizialaren bidez. Eta 155. artikuluak jauzi berri bat suposatu du bide horretan. Horrekin guztiarekin jo puntuan dituzte herritarron eskubideak (egoerarik larrienean direnak gehien kaltetuz, gainera); autogobernua eta erabakitzeko ahalmena; eta demokrazia bera.\nInboluzio bikoitzaren aurrean, erronka bikoitza dugu euskal langileok. Herri ikuspegitik, maila politiko, sozial, ekonomiko nahiz kulturalean erabakiak hartu ahal izateko ahalmen osoa eskuratzea da erronka. Klase nahiz feminismoaren ikuspegitik, ahalmen hori bizitza erdigunean kokatuko duen eredu ekonomiko eta sozial berri bat eraikitzeko erabiltzea da erronka. Lan oro banatzeko, aberastasuna banatzeko, justizia soziala nahiz parekidetasuna bermatzeko, nahi dugu burujabetza.\nErronka bikoitz horretan eragin behar du euskal sindikalgintzak, 2017ko irailean LAB eta ELAk egindako adierazpenaren ildotik. Lantokietako eguneroko ekintza sindikaletik hasi eta kale mailako mobilizazio sozialetara, aldaketa sozial eta politikorako prozesua hauspotzeko eragile izan behar du euskal sindikalgintzak.\nElkarlanari eusteko aukera ikusten duzu?\nOrain elkarlana krisian dagoela esan daiteke eta ez dakit zenbat denbora beharko dugun krisia gainditzeko. Gainditu, gainditu egin beharko dugu goiz ala beranduago. Azken batean, elkarlana beharrezkoa da, bai LABentzat, bai ELArentzat baina batez ere euskal langileentzat. Jendeak ez luke ulertuko halako egoeran indarrak ez batzea.\nBi sindikatuok gogor egin beharko dugu lan korapilo ezberdinak askatzeko: elkarlanerako joko-arauak, estrategia sindikal komuna, erresistentzia nahiz borroka kutxen kudeaketa, prozesu politikoan sindikalgintzak izan beharreko funtzioa, ezker esparruaren agenda sozial konpartitua. Presarik gabe baina denbora galdu gabe heldu beharko genioke horri guztiari. LAB prest dago horretarako.


Arberoa - Wikipedia, encyclopedia asquea.\nArticulu hau escualdeari buruzcoa da; ibarrari gaitzat duena berce hau da: « Arberoaco ibarra »\nArberoa  edo Naffarroa Behereco escualde bat da. Arberoaco ibarra eta Orçaiceco ibarren çath bat harcen ditu.\nIzturitze herrico ikuspeguia, Gaztelu mendixcatic\nMax: 842 metro\nMin: 7 metro\nEscualdea 10 udalerric ossatzen dute eta lurraldearen ipharraldean dago, Amicüce , Oztibarre , Garaci , Baigorri-Orçaice eta Laphurdi Ekialdea escualdetarequi muguitzen.\nEscualdeco euscarazco icena haimbat modutara documentatu da: Arberoa , Arbela eta Saraspe .\nToponimoaren francesezco versione Arberoue ("Arberu" ahoscatua) da, sarritan pays d'Arberoue eran. Aragoieraz , Arberoa eta tierra de Arberoa version homologoac dago.\nBaionaco capituluco guthun batec, escualde hau, Erberua icenarequi icendatzen du, 980 inguruan; Duchesne bildumac, Arberoe , 1080an , eta Alberoa , 1120an , eta Urbano II.a aita sanctuaren bulda bat, Arberoa .\nArberoaco ibarra Arberoaco errecac ossatze du. Ibaia Heletan jaiotzen da eta Donoztiri , Donamartiri , Izturitze , Aiherra eta Bastida udalerriac ceharcatzen ditu. Ondoren, Lihuri ibaira bota/votatze/votatzen da, Oragarre eta Bardoce artean. Sacontassun chiquico ibar çabala da, altuera aphaleco mendiz inguraturic. Horra mendi horietaric cembait adibide : Abarratea (345 m), Elçarruce (421 m), Garralda (470 m), Hoxahandia (577 m) eta Baigura (897 m).\nXI. mendearen hassiera , Tolosaco condeac , Guilen Sanchitz Gascoiniacoa , Anso III.a Garceitz Naffarroaco reguearen escu utzi çuen Arberoaco lurraldea. \nHaimbat urthez, bertaco biztanleac elkarren artean guerran egon ciren: bailara ossoa Bastidaren aurka cen. Araçoa Garrareguico oihaneco terminoez goçatzea cen, eta, alde batetic cein bercetic haimbat heriotza eta calte eguin ondoren, Ponz Morentaina Naffarroaco governadoreac cehaztassunera eracarri cituen Donibane Garacin , 1321ean . Ibarraren aldetic, Aiherra , Izturitze , Donamartiri eta Donoztiri parochianoac bertaratu ciren, eta Bastidaren aldetic, Bernardo Arremonte Monjolose . Bastidarrec Garrareguic basoa bastida gendeztatzeagatic eman cerauetela argudiatzen çuten. Ibarrecoec, ordea, basoa çaindu eta aprovechatzen çuten Naffarroaco reguearen icenean, haren jabe legitimoa baitzen. Emaitza içan cen, casua aztertu ondoren, reguearen procuradoreac Bastidacoec Garraregui terminoarequin gueratzea erabaqui çuela, çura ecin salduz guero. Are guehiago, norberaren erabileraraco bakarric içan liteque, bethiere Bastidan egur guehiago ez badago. \n1368an , Aberoa, Baigorri eta Orçaiceco biztanleec reguearen cerga berri bat salhatu çuten, ehun libracoa. Azquenean regueac amore eman çuen eta salvuespen bat eman cerauen/cien.\n1379an , Carlos II.a Naffarroacoa regueac Izturitzeco Rocafort gaztelua eta Arberoaco lurraldea opharitu cerauzten Bertrucat Labritecoari eta bere oinordecoei, Gaztelaren aurkaco guerran emandaco lagunçagatic esquer on guisa. Opharituec, nahi içanez guero, lurrac eta gaztelua saldu ahal içanen lituzquete, baina Naffarroaco orguinarioe bakarric. Regueac lurraldearen soveranotassuna beretzat gorde çuen, escubide real, appellatione eta lagunça berheci guztiequin. \nArberoaco lurraldea bizconderri bihurtu cen 1455ean Bianaco princearen bitartez eta bere lehengusu Joan Beaumonteri esque . \nBaionan 1577an eguindac synodoan behatutaco ordenaren arauera, Arberoaco arçapezpicutzac Aiherra , Izturitze , Donoztiri , Iholdi , Armendaritze , Donamartiri , Heleta eta Mehaine parochiac harcen cituen. Bastida ere Arberoaco ibarrecoa cen, eta arlo religiosoan arciprestazgoa ossatzen çuen. Baionaco synodo horretan, parochia horretaco rectoreari «Rector Bastidae Clarensis et officialís praebendaris reguis Navarrae» titulua eman citzaion. Bi arçapezpicuac Baionaco aphezpicutzaren mende ceuden. \n10 udalerrietan 10 herriac ossatzen dute escualdea: 5 833 biztanle eta 194,51 kilometro quadro .\nArmendaritze , Bastida , Iholdi eta Irisarri ez dira bethi integratuac içan Arberoari. Berce sei udalarriec dute Arberoaco bizconterria ossatzen, bainan berce laur herri horiec gaur egun Arberoarrac beçala consideratzen dira raçoin geographicoengatic nagussiqui.\nEuscal Hirigune Elkargoaren escu dagoco Car Express hiriarteco autobus sareac cerbitzatzen du escualdea. Guztira, 2 linec escaincen dute cerbitzua 8 udalerritan: Aiherra , Bastida , Izturitze , Donamartiri , Donoztiri , Heleta , Irisarri eta Iholdi . \nLuis Luciano Bonapartec , 1869an , Arberoaco herri guztiac sailcatu cituen, Bastida içan ecic, mendebaldeco behe-naffarrera euscalquia , Arberoa, Orçaice eta Aldude ibarretan hitz eguiten cena. Bastida eremu ez-euscaldunean cegoen, han hizcunça nagussia occitaniera baitzen, versione gascoiarrean . \nColdo Çuaçoc , 2010ean , bere herri guztiac, Bastida içan ecic, naffar-laphurtera euscalquia sailcatu cituen. Bastida eremu ez-euscaldunean cegoen, han hizcunça minoritario nagussia occitaniera baita, versione gascoiarrean . \n↑ Aimoin. Vita Abbonis, abbatis Floriacensis . Arguitaratzailea: J. Mabillon "Acta sanctorum ordinis sancti Benedicti" . Paris , 1668 – 1701\n↑ (Anglesez «ARBEROA, País de - Auñamendi Eusco Encyclopedia» aunamendi.eusco-ikascunça.eus (Noiz consultatua: 2021-05-14) .\n↑ Gran Encyclopedia de Navarra | ROCAFORT. (Noiz consultatua: 2021-05-14) .\n↑ (Gaztelaniaz) Goñi Gaztambide, Jose. Los obispos de Pamplona del siglo XIV. .\n" https://eu.wiquipedia.org/w/index.php?title=Arberoa&oldid=8568340 "(e)tic escuratuta\nAzquen aldaqueta 22 ekaina 2021(e)an, 13:42(e)tan\nOrriaren azquen aldaqueta: 22 ekaina 2021, 13:42.


Udalak larrialdi plana osatu du G7koen goi-bilerak eragin ditzakeen auto-pilaketen inguruan – Errenteriako Udala\nUneko orria Udalak larrialdi plana osatu du G7koen goi-bilerak...\nUdalak larrialdi plana osatu du G7koen goi-bilerak eragin ditzakeen auto-pilaketen inguruan\nTrafikoaren mantsotzeak are gomendagarriagoa egiten du garraio publikoa erabiltzea\nBabes Zibilarekin, Gurutze Gorriarekin eta SOS Deiak erakundearekin koordinatuta, Errenteriako Udala lanean ari da aurre egiteko abuztuaren 23, 24 eta 25ean herriaren inguruko autopistetan gerta daitezkeen auto-pilaketen ondorioei. Miarritzen (Lapurdi) egingo duten G7koen goi-bileragatik mugaren inguruan harturiko segurtasun neurriek eragin ditzakete aipatu pilaketak.\nLarrialdietarako arduradunek adierazi dutenez, auto pilaketak, batez ere, AP-8, AP-1 eta GI-20 errepideetan gerta daitezke, eta baita horien alternatiba gisa erabil daitezkeen errepideetan ere, bereziki, GI-636 errepidean.\nHori dela eta, Errenteriako Udalak herritarrei gomendatzen die egoera honek irauten duen bitartean ibilgailu pribatuak ezinbestekoa denean bakarrik erabiltzea. Hau da, autobus urbanoa erabiltzea herri barruan; eta, herritik kanporako bidaietarako topoa zein Renferen aldiriko trena erabiltzea; izan ere, hauek izango baitira eragin txikiena jasango duten garraio bideak.\nEra berean, Errenteriako Udalak hainbat eraikin jarri ditu larrialdi-plan honen mesedetan. Hartara, Belabaratz aterpea, eta Agustina Otaola pilotalekua zein ondoko tenis pista harrera guneak izateko prest dauzkate larrialdi arduradunek behar bezain azkar erabili ahal izateko. Hori dela eta, ekipamendu hauek astelehenera arte ezin izango dira erabili ohiko jardueretarako.\nHorrez gain, larrialdi egoerak derrigorrezkoa eginez gero, autokarabanarekin bidaiatzen dutenek Lousadan aparkatu ahal izango dute egun horietan.


234/2015 FORU AGINDUA, azaroaren 13koa, Eskubide Sozialetako kontseilariak emana, Nafarroako Gizarte Ongizatearen Kontseiluko kideak izendatzen dituena. - Nafarroako Aldizkari Ofiziala - Legegintza - VLEX 587933170\n234/2015 FORU AGINDUA, azaroaren 13koa, Eskubide Sozialetako kontseilariak emana, Nafarroako Gizarte Ongizatearen Kontseiluko kideak izendatzen dituena.\nNafarroako Gizarte Ongizatearen Kontseilua ekainaren 18ko 50/2007 Foru Dekretuaren bidez arautu zen. Gero, Gizarte Politika, Berdintasun, Kirol eta Gazteriako kontseilariaren maiatzaren 9ko 214/2012 Foru Aginduaren bidez garatu zen, kontseilukideak izendatzeko prozedurari dagokionez.\nNafarroako Foru Komunitateko Administrazioan eta Eskubide Sozialetako Departamentuan bertan izandako aldaketak direla-eta, beharrezkoa da kide berriak izendatzea.\nHorrenbestez, ekainaren 18ko 50/2007 Foru Dekretuak eta Eskubide Sozialetako Departamentuaren egitura organikoa ezartzen duen abuztuaren 28ko 128/2015 Foru Dekretuak ematen dizkidaten eskudantziak erabiliz,\nHonako pertsona hauek izendatzea Nafarroako Gizarte Ongizatearen Kontseiluko kide:\n–Gema Mañú Echaide andrea, Gizarteratzeko eta Babes Sozialerako zuzendari nagusia, kontseiluburuorde gisa arituko dena.\n–Inés Francés Román andrea, Pertsonen Autonomiarako eta Garapenerako Nafarroako Agentziaren zuzendari kudeatzailea.\n–Josune Legal Erro andrea, Oinarrizko Laguntzaren eta Gizarteratze-lanaren Zerbitzuko zuzendaria.\n–Andrés Carbonero Martínez jauna, Diru-sarreren Bermearen eta Garapenerako Lankidetzaren Zerbitzuko zuzendaria.\n–Javier Etayo Lezáun jauna, Etxebizitza Zerbitzuko zuzendaria.\n–Luis Gabilondo Pujol jauna, Osasuneko zuzendari nagusia.\n–María Paz Fernández Mendaza andrea, Nafarroako Enplegu Zerbitzuko zuzendari kudeatzailea.\n–María Pilar Elcarte Elcarte andrea, Hezkuntza Departamentuko Antolamenduaren eta Aukera Berdintasunaren Zerbitzuko zuzendaria.\n–Pilar Irigoien Ostiza andrea, Politika Ekonomiko eta Enpresarialaren eta Lanaren zuzendari nagusia.\n–Pablo Azcona Molinet jauna, Nafarroako Udal eta Kontzejuen Federazioak izendatua.\n–Marisa Márquez Rodríguez andrea, Nafarroako Udal eta Kontzejuen Federazioak izendatua.\n–Unai Lako Goñi jauna, Nafarroako Udal eta Kontzejuen Federazioak izendatua.\n–Mertxe Leránoz Goñi andrea, Nafarroako Berdintasunerako Institutuko zuzendari kudeatzailea.\n–Minerva Acedo Surbiola andrea, Nafarroako Pertsona Helduak Tutelatzeko Fundazioko zuzendari kudeatzailea.\n–Javier Iradiel Ibáñez jauna, enpresa erakunde adierazgarrienek izendatua.\n–Javier Asirón Irurzun jauna, enpresa erakunde adierazgarrienek izendatua.\n–Maite Pérez Huarte andrea, sindikatu adierazgarrienek izendatua.\n–Argia Aldaya Salaberri andrea, sindikatu adierazgarrienek izendatua.\n–Camino Oslé Gurendiain andrea, Nafarroako Gizarte-langileen Lanbide Elkargoa ordezkatuz.\n–Ana Jiménez Lasanta...\nORDEN CYT/789/2005 de 26 de mayo, por la que se regula la Red de Teatros de Castilla y León y se establecen los requisitos mínimos que deben cumplir sus espacios escénicos.\nEdicto de notificación de expedientes de pérdida de vigencia de autorizaciones para conducir


Gure haurtzaroko alkate hura | Faroa\n← Bizkaiko itsasoa, espaziotik ikusia\n“Medikuak esan dit…”, oraindik bueltaka →\nZortzi urte nituela, Musakolako eskolan nenbilen, Mondragoen, eta orduan esan ziguten herriak alkate berria zuela, Justo Uribarrena. Eta handik gutxira, alkatea eskola inguruan agertu zen, bertako jendearekin adosteko zeintzuk ziren premiarik gorrienak azpiegiturei zegokienez. Eta, uste baino lasterrago, herri lanak hasi ziren eskola inguruan eta auzoan. Eta bertan sarri agertu zen alkate estreinatu berria, herri lanok ikuskatzera. Eta, noiz behinka, inguruko neska-mutikoekin ere hitz egiten zuen, gizon hura adeitsua baitzen. Bat-batean, karguan urte eta erdi inguru zeramala, hil egin zen, 48 urterekin. Pena handiz hartu genuen haren heriotza.\nMende erdi igarota, atzo Josemari Velez de Mendizabal idazlearen artikulu bat irakurri nuen, “Justo Uribarrena, Arrasateko alkatea”, hari eskainita. Berau irakurrita jakin dut Justo Durangokoa zela jatorriz, familia karlista batekoa, eta errekete moduan egin zuela Gerra Zibila. Pedigree horregatik, seguruenik, izendatu zuten Mondragoeko alkate —eta Unión Cerrajerako nagusien oniritzia zuelako, noski, bertako ingeniaria baitzen. Testuinguru hartan, nekez gerta zitekeen beste modu batera.\nEta, hala ere, segitzen dut pentsatzen Justo Uribarrena alkate ona izan zela, kezkatu egiten zelako herritarron premiez, eta gai izan zelako edozeinekin berba egiteko, baita ume mukizuokin ere. Guri beti eskaini zigun irribarrerik zintzoena. Idealizatuta akaso, baina nik horrela gogoratzen dut alkate hura. (Argazkia: Uribarrena Urionaguena familiarena).\nKategoria: Oroimenak Etiketak "justo uribarrena", "union cerrajera", "velez de mendizabal", 1963, alkatea, arrasate, gipuzkoa, mondragoe. Gorde lotura.


Mozambikeko familiekin lankidetza kanpaina LABORAL Kutxan | Mundukide\nMozambikeko familiekin lankidetza kanpaina LABORAL Kutxan\nMundukide Fundazioak, gabon garaian LABORAL Kutxako bulegoetan egiten dugun kanpainaren harira, parte hartzeko gonbidapen berezia luzatu nahi dizuegu.\nMilaka kilometrotara zer gertatzen den eta familiak nola bizi diren islatzea oso zaila izaten da. Kontatuta ere, irudika ezina da guretzat Mozambikeko pertsonek bizi duten miseria egoera noraino iritsi daitekeen. Marrupa programari buruzko informazio gehiago:\nMarrupa Programa: http://bit.ly/2iiB3TT\n15 urte daramatza Mundukidek bertako nekazariekin lankidetzan eta egunerokoan bizitakoak gero eta indar handiagoa ematen digu lanean jarraitzeko. Gero eta familia gehiagok nahi du programara gerturatzea eta ekoizpen lanetan hastea. Gobernua ere oso pozik dago, Mundukideren lan egiteko era eraginkorra dela adieraziz.\nLANKIDETZAREN INDARRA MOZAMBIQUEN\nHarro gaude, bertako erakunde eta nekazariekin lankidetzarekin bidegabekeriari aurre egiteko tresnak eta mekanismoak sortu ditugulako eta ondorioz 10.000 nekazariren familien bizitzek hobera egin dutelako.\nNolakoak dira familiek lortzen dituzten hobekuntzak?\nUrte guztiko familiaren janaria bermatzea.\nEtxekoan osasun edo hezkuntza beharrak bermatzea.\nKoltxoirik ez dutenak koltxoia erosteko.\nLastozko teilatua dutenek, txapazkoa jartzeko.\nBizikletarik ez dutenek bizikleta edo motorra erosteko.\nLANKIDETZAREN INDARRA GUREAN\nLankidetzan sinesten baduzu eta Mozambike iparraldeko nekazarien bizitza hobetzeko parte izan nahi baduzu egin zure ekarpena. Pertsonak garelako beste pertsona batzuren bizitza aldatzeko gai.\nERRENTA AITORPENEAN KENKARIA\n%20 eta %75 arteko kenkaria izan dezakezu zure Errentaren gaineko aitorpenean.\nInformazio gehiago nahi izanez gero, deitu 943772010 telefonora edo uurizar@mundukide.org helbidera.


Istorioak tibet Files bidaia aldizkaria - Page 3 de 4 - Historia duzu aldizkari bidaia\n"Potala The, laino in shrouded, euria desagertzen, are gehiago espektrala lehenengoa itxura areagotzen du."\nFeb 14 2011\t Tibet: Potala barrena in\nIgo laguntza hori kontrahormak Potala Dalai Lama neguan jauregi zaharraren bihotzean murgiltzen dira, gurutzatzen duen zubi altxagarria ere Galiako Amadis gazteluak, lit gure Don unibertsala Kixote eromenaren santua bat bezalakoa da.\nBudismoaren altuena espirituala autoridad udako jauregia, "Jewel Park", Potala hiri-gotorleku antithesis da. Egungo Dalai Lama Lasa kanpoaldean lorategi harresitu hau, Tenzin Gyatso, Bi eta Dodge Austin ikasi zuen bere aurrekariari gidatzeko Himalayako zehar piezak ekartzea bizi Erdi Aroan ainguratuta pertsona bat Berako.\nFeb 03 2011\t Glaciar Gangapurna: gaixotasun altitude aurka aliatu\nEz dakit beste, baina mi estresa me igotzen nerbio minutu. Horrelako hemen egiaren unea ateratzen da eta, alde batetik,, aurre egiteko lehenago, eta, bestela, nahi exekutatu. Moment, garbituko, I egonaldia.\nbat 31 2011\t Himalaiako bike edo nanosecond bat autoestimua nola diluitzeko\nBete aukera dugu, Everest Base Camp heading aurretik Lasa ordu kaleetan. Da, Richard, Vitoria Suhiltzaileen Nor bidaiatzen bakarrik. Gure bide propioa egin da, duen 1.100 Kathmandu Tibeteko hiriburua kilometro, baina bizikletan. Bidean, lagunak agurtzeko desbideratu Sishapagma at. Gaur egun oso txiki sentitzen lo joaten naiz. Jende askok cataplines bat zortzi mila.\nbat 28 2011\t Ghyaru, maitagarriak eta magia herensugeak bailaran\nGauza bat mendian buruzko maite dut goizero ona kontzientzia re-gosaria. Sortu dugu hasieran eta mingarria, kafea lortzen itsu, zerealak, muesly, porridge, fruta, gozoa, Tibetar ogia, eztia eta stuff ... Eta erdiraino egun arte, eta goialdean refilled.\nbat 24 2011\t Will: entierros «celestiales» y el niño-lama español\nFraide esan Baladrón bat gainetik 4.000 metro, Sera monasterioa ekialdean, han, begi-bistakoa landa-harriak etxea. Tibetans, Kontu, eraman behar dute hildako horiek Kendu gain aizkora bat bezalako harkaitzak bakarti egunsentian. Saiak eta ravens do gainerako. Elur hilerri ez lurra.\nbat 17 2011\t Munduko menu merkeena\nTibet bidaiatzeko eta ez monasterio budista bat bisitatu Port Aventura eta Dragon Khan ride egotea bezalakoa da edo "Lucio" lehenik, eta ez hautsi arrautzak buruz galdetu joan. Lasa egun batzuk abantaila, Himalayako sartu aurretik, bai eta altuera pixkanaka-pixkanaka acclimate, zentzugabekeria ez du- Tibeteko hiriburua gertu gezurra garrantzitsuena hiru: Drepung, Sera eta Ganden.


DONOSTIA 1813-2013: 2013rako PROPOSAMENAK\nHAUEK DIRA DONOSTIA SUTAN 1813-2013 UDALETXEARI EGINDAKO PROPOSAMENAK\nPROPOSAMENAK EUSKARAZ ETA ERDERAZ Propuestas en euskara y castellano\n1813.2013 DONOSTIAKO BATZORDEA\nDONOSTIA SUNTSITU ETA ARPILATZEAREN ETA DONOSTIAR GEHIENAK BORTXATU ETA ERAILTZEAREN 2. MENDEURRENAREN OROIPEN PROPOSAMENAK.\nDonostia Sutan 1813-2013 kultur elkarteak AS/G/16687/2012 eta CIF- G-75067199 erregistro zenbakiarekin helbideratua Donostiako Juan de Bilbao kaleko 14an, idazki honen bidez hurrengo proposamenak aurkezten ditu hiria suntsitzearen 200. urteurrena gogoratzeko.\n- Udalak bekarioen bidez edota bere ustez era egokienean, 1813ko abuztuaren 31n eta ondoren gertatuak ikertu ditzala, honela argitzeko nola gertatu ziren hiria arpilatu eta erretzea eta bertako biztanle asko erail, torturatu eta bortxatzea. Halaber proposatzen dugu nornahik edota edozein entitatek aportatu ditzala ikerketa honetarako datuak edo ideiak.\n- Interpretazio zentro bat sortzea egun haietan donostiarrei gertatu zitzaiena aditzera emateko. Uste dugu aipatu interpretaziozentroa Abuztuaren 31 kaletik ahalik eta gertuen eraiki behar litzatekeela.\n- Orduan gertatutakoaren donostiar biktimak gogoratuko dituen monumentu bat, plaka bat paratzea hiriko lehentasunezko leku batean.\n- Bizirik atera zirenen 79 adierazpen testifikalak, Udaletxean artxibatuta daudenak, euskaraz eta gaztelaniaz editatzea.\n- Egun haietan donostiarrek jasan zutena islatuko duen dokumental bat, laburmetraje bat edo errealizatzea.\n- 1813an Donostiako biztanleei gertatua irudikatzeko herri antzerki bat, pastoral bat edo errealizatzea.\n- Halaber proposatzen dugu Donostiako jendearen artean debate bat irekitzea Donostia suntsitu eta bertako jendea hil, torturatu eta bortxatu zutenen uniformeak, banderak gure kaleetan abuztuaren 31n desfilatzea egokia den ala ez eztabaidatzeko.\nAipatu proposamenak aintzakotzat hatuko diren ustetan, gure agurrik adeitsuena,\nDonostian 2012ko irailaren 12a


Camorra - Wikipedia, entziklopedia askea.\nCamorra XVI. mendearen hasieran Napolin sortu eta berehala Italia guztira hedatu zen gaizkile-elkarte sekretua da.[erreferentzia behar] Jokoa, kontrabandoa eta prostituzioa kontrolatzen ditu.\nFernando II.a Borboikoaren garaian polizia sekretu gisa jardun zuen, liberalen aurka. XIX. mende bukaeratik aurrera Italiako estatuak deuseztatu egin zuen ia Napoliko Camorra. 1920. urte inguruan talde hartako kide batzuk Estatu Batuetara aldatu ziren, eta han, Siziliako mafiarentzat jardun zuten lanean. 1970. urtetik aurrera, Napoliko Camorra berebiziko indarraz azaldu zen berriro. 1980. urteko lurrikararen ondoren, Camorrak beretzat hartu zituen kaltetuen aldeko laguntzarako gai asko eta asko, gero ezkutuan saltzeko. Poliziaren ustekabeko eraso handi batean Camorrako ehunka partaide preso hartu zituzten 1983an, eta erakundea oso ahul geratu zen.\nSiziliako mafia ala Cosa Nostra\nBNF: 12094016n (data)\nOrriaren azken aldaketa: 2 urtarrila 2022, 23:51.


Athleticeko hauteskundeak: Uribe-Echevarriak sinadurak aurkeztu ditu Ibaiganen\nUribe-Echevarriak hiru mila sinadura baino gehiago aurkeztu ditu\nAthleticeko presidente izateko aurrehautagaiak eguerdian aurkeztu ditu sinadurak, Ibaiganen. Aitor Elizegiren hautagaitzak, berriz, arratsaldean aurketzuko ditu bereak.\nUribe-Echevarriaren hautagaitza 13 pertsonako taldeak osatuko du\nAitor Elizegik hauteskundeetara aurkeztea erabaki du\nUribe-Echevarria Athleticeko hauteskundeetara aurkeztuko da\nAbian da Athleticeko presidente berria aukeratzeko hauteskunde-prozesua\nAlberto Uribe-Echevarriak sinadurak aurkeztu ditu Ibaiganen\nAlberto Uribe-Echevarria Athleticeko presidente izateko aurrehautagaiak hiru mila sinadura baino gehiago aurkeztu ditu eguerdian, Ibaiganen.\nSinadurak aurkezteko epea gauerdian amaituko da eta aurrehautagaiek gutxienez 2.069 aurkeztu behar dituzte hauteskunde-prozesuan aurrera egiteko. Aitor Elizegi sukaldari eta aurrehautagaiak arratsaldean aurkeztuko ditu bereak.\nBestalde, Uribe-Echevarriak bere hautagaitza osatuko duten beste hiru kide iragarri ditu: Jose Ramon Garai Bizkaia pilotalekuko egungo kudeatzailea eta Jaurlaritzako Kirol zuzendari ohia; Unai Arzubiaga eta Carlos Ortiz.\nGarai, Arzubiaga eta Ortiz kontuan hartuta, 16 dira Uribe-Echevarriaren hautagaitza osatzen duten kideak: Mario Fernandez Elejalde, Iñaki Ahedo, Javier Olabarri eta Genar Andrinua, Javer Aldazabal, Ramón Alkorta, Elaia Gangoiti, Izaskun Larrieta, Izaskun Kortajarena, Borja López, Laura Martínez, Silvia Muriel e Ignacio Palacios-Huerta klubeko zuzendaritzako kide ohiak.\nHauteskundeak abenduaren 27an egingo dira.


Kultura eskuragarriago Topo Pass kartarekin — Gaztezulo\nKultura eskuragarriago Topo Pass kartarekin\nKultura eskuragarriago Topo Pass kartarekin https://www.gaztezulo.eus/albisteak/kultura-eskuragarriago-topo-pass-kartarekin https://www.gaztezulo.eus/albisteak/kultura-eskuragarriago-topo-pass-kartarekin/@@download/image/20111111249topas1.jpg\nKALEa elkarteak Topo Pass kartak jarri ditu salgai. Euskal kultur komunitatearekin bat egin eta abantaila ugari lor daitezke hauen bidez.\nDuela hilabete batzuk KALE ( Kultura Ainiztasunaren aldeko Lurralde Elkartea ) elkarteak www.topopass.com webgunea sareatu zuen Iparraldetik Euskal Herriko lurraldearen egituraketa artistiko eta kulturalean parte hartzeko asmoz. Lurralde osoan aurki daitekeen kultur aniztasuna defenditzea da euren xedea. Artista eta kultura guneen aurkibide bat, agenda parte hartzaile bat edo kulturari buruzko prentsa aurki ditzakegu webgunean. Bertan izena eman duten artistak Iparraldekoak dira gehienak, baina pixkanaka ari da Hegoaldekorik ere animatzen, eta denborarekin Euskal Herri osoko aurkibide bat izatea espero dute antolatzaileek.\nKultur demokratizatu nahian beste pausu bat eman du orain elkarteak. Topo Pass karta zabaldu du kontzertu, denda, festibal, festa, museo, erakusketa, jatetxe, saltoki edo zinema hainbatetan prezio apalagoetan sartzeko aukera ematen duena. Proposamen eta ibilbide bereziak egiteko modua ere eskainiko du.\nTopo Pass kartak 5 euro balio ditu eta honako tokietan eskuratu daiteke: Baiona (Elkar), Biarritz (Eki liburudenda), Kanbo (Accord elkartea, mediateka), Ezpeleta (Bertso Berriak liburudenda), Hazparne (Xuriatea), Hendaia (Zugana Kanttu ostatua), Donibane-Lohizune (Le Select zinegela).\nBehin eskuratu ondoren aski da pegatina duten partaide-tokietan aurkeztea, abantaila guzti hauetaz gozatzeko. Hona kartarekin bat egin duten guneetariko batzuk: Baionako Eszena nazionala, EHZ festibala, Atalante zinegela, Atabal kontzertu aretoa, Baxe Nafarroako herri antzokia, Elkar liburu denda, Luna Negra, Itsasoa kafe kulturala, Le Select zinegela, Mon Cin, Betbeder Musique, eta Herri Urrats.


PDF (162 KB - 2 orri.)\nEBAZPENA, 2013ko apirilaren 24koa, Unibertsitate eta Ikerketako sailburuordearena, Cambridgeko Unibertsitateko Clare Hall-eko ikertzaile bisitarientzako diru-laguntza bat esleitzen duena.\nHezkuntza, Unibertsitate eta Ikerketako sailburuaren 2012ko azaroaren 27ko Aginduaren bidez Cambridgeko Unibertsitateko Clare Hall delako zentroan ikertzaile bisitarientzat diru-laguntza bat emateko deia egin zen.\nEskatzaileen ebaluazioa bukatu ondoren, Hautaketa Batzordeak proposatuta eta Clare Hall-eko Gobernu Kontseiluaren adostasunarekin, honako hau\nLehena.– Clare Hall-eko ikertzaile bisitarientzako diru-laguntza bat esleitzea Jon Charterina Abando jaunari 2013ko urritik 2014ko ekainera bitartean.\nBigarrena.– 42.478 libera esterlinakoa da, guztira, 2013-2014 ikasturteko diru-laguntza. Kantitate hori jarraian adierazten den eran xehatzen da:\n– 30.231 libera esterlina, Clare Hall-en zeharkako gastuak estaltzeko; horren barruan sartuko dira Clare Hall-ek eskaintzen duen laguntza teknikoa barne eta ikertzaile bisitariaren mantentze-gastuak. Ostatu-gastuen barruan gastu hauek sartzen dira: pertsona batentzako estudio baten alokairua, elektrizitatea, berogailua eta udaleko tasak barne hartuta. Mantenua astelehenetik ostirala luzatzen da. Kantitate honekin beste hainbat gastu mota estaltzen dira, hala nola, ikerketa-gastuak, hastapen-gastuak eta bestelako ekitaldiak (profesionalak, harrerak, kontzertuak).\n– 3.400 libera esterlina, gehienez ere, ikertzaile bisitariak mintegi bat antolatu eta garatzeko.\n– 8.847 libera esterlina, ikertzaile bisitariari ordaintzeko.\nHalaber, onuradunek istripu eta erantzukizun zibileko asegurua izango dute, eta horri bidaia-asegurua gehituko zio, atzerriko egonaldirako. Interesatuaren ezkontidea eta 25 urte baino gutxiagoko seme-alabak atzerrira badoaz onuradunarekin, interesdunek eskatuz gero, aseguru hori eurei ere luzatu ahal izango zaie. Era berean, izatezko bikoteentzat ere baliagarria izango da aseguru hori, baldin eta antolamendu juridikoaren ziurtagiriren bat aurkezten bada.\nHirugarrena.– Diru-laguntza ordaintzeko, arau hauek beteko dira:\na) Clare Hall-ek, diru-laguntza honen ordainketa kudeatzeko erakunde laguntzaile den aldetik, bederatzi hilekotan ordainduko dizkio ikertzaileari aurreko c) idatzi-zatian hitzartutako zenbatekoak. Lehenengo hileko ordainketa Cambridge-ra iristean egingo zaio.\nb) Clare Hall-ek ikertzaileari ordainduko dizkio mintegiak antolatzeak dakartzan gastuak; horretarako, azalpen zehatza erakutsi eta egiaztagiriak aurkeztu beharko ditu.\nLaugarrena.– Uko egiten den kasuetarako edo diru-laguntza jasotzeko eskubidea galtzen den kasuetarako edo antzeko beste egoera batzuetarako ordezko hauek izendatzea:\n1.– Marian González Abrisketa andrea.\nEbazpen honek ez dio amaiera ematen administrazio-bideari, eta, beraren aurka, gora jotzeko errekurtsoa jarri ahal izango zaio Eusko Jaurlaritzako Hezkuntza, Unibertsitate eta Ikerketako sailburuari, hilabeteko epean, Euskal Herriko Agintzaritzaren Aldizkarian argitaratu eta biharamunetik aurrera.\nVitoria-Gasteiz, 2013ko apirilaren 24a.\nITZIAR ALCORTA IDIAQUEZ.


Copyleft copyright-ak dituen mugapen guztiak kentzea da, bai banaketan eta baita aldaketetan ere, horrela jende guztiak jatorrizko lana izango du. Software, literatura, musika, argazkia, plastika eta artea bezalako lanei aplika dakizkiokeen lizentziak biltzen ditu. Copyleft-aren ikurrik ezagunena C bat da baina beste aldera begira, hau da, copyright-aren aurkako ikurra.\nCopyleft copyright-ak dituen mugapen guztiak kentzea da, bai banaketan eta baita aldaketetan ere, horrela jende guztiak jatorrizko lana izango du. Software, literatura, musika, argazkia, plastika eta artea bezalako lanei aplika dakizkiokeen lizentziak biltzen ditu. Beronen defendatzaileek lan baten kopiak egin eta banatzea mugatzen duen baldintza bezala kontsideratzen dituzte egile eskubideak (copyright). Copyleft lizentziek berezko eskubide-baldintzak erabiltzen dituzte, lanaren kopia bat eta lan deribatu bat jasotzen duen orok, berau erabili, aldatu eta banatzeko eskubidea duela bermatzeko. Beraz, zentzu ez legalean, copyleft copyrighten aurkakoa dela esan daiteke. Copyleft-aren ikurrik ezagunena C bat da baina beste aldera begira, hau da, copyright-aren aurkako ikurra. (eu)\nCopyleft copyright-ak dituen mugapen guztiak kentzea da, bai banaketan eta baita aldaketetan ere, horrela jende guztiak jatorrizko lana izango du. Software, literatura, musika, argazkia, plastika eta artea bezalako lanei aplika dakizkiokeen lizentziak biltzen ditu. Copyleft-aren ikurrik ezagunena C bat da baina beste aldera begira, hau da, copyright-aren aurkako ikurra. (eu)


Saioa Agirreri eta gainerako auzipetuei babesa emateko manifestazioa, gaur, Zornotzan - Zornotza - Anboto.org\nSaioa Agirreri eta gainerako auzipetuei babesa emateko manifestazioa, gaur, Zornotzan\nAnboto 2021-06-25 18:00\nMartxa 13:00ean abiatuko da Erreferendum Plazatik. Sindikatuek, 20tik gora eragilek eta 500dik gora herritarrek egin dute bat Saioa Agirre eta 13/13 makroepaiketan auzipetutako besteak babesteko egitasmoagaz.\nDatorren uztailaren 12an Euskal Herriko zortzi herritarren aurkako epaiketa hasiko da Espainiako Auzitegi Nazionalean. Tartean, Saioa Agirre zornotzarra epaituko dute. Fiskaltzak 7 urteko espetxe zigorra eskatzen du harentzat, eta hori guztia salatzeko, Zornotzan manifestazioa egingo dute gaur. Mobilizazioa 13:00etan abiatuko da Erreferendum Plazatik. Deialdia hainbat eragilek babestu dute. Honakoak dira: ELA, LAB, Steilas, ESK, CNT, UGT-Alcoa eta EHNE sindikatuak, Belatxikieta Elkartea, Zornotzako pentsiodunak, Bertso Eskola, Otxotea, Ongietorri Errefuxiatuak plataforma, Altzona Hazkuntza Taldea, Udazken Txistularien Taldea, Akelarre Aniztasunaren Aldeko Plataforma, Bizkargi 1937 Zanpantzar Taldea, Harrera Taldea, Burdin Hari, Ernai, Munarri Gaztetxea, Zornotzako Gazteak, Afrikarren Elkartea, Elkartasun Sarea, M8 Plataforma, Suhaziak eta Talde Feminista.\nManifestazioaren deitzaileek gogora ekarri dutenez, Agirre "2010eko apirilaren 14an atxilotu zuen Guardia Zibilak Sopelako eskolan, hiru urteko umeekin lanean ari zela. Bost eguneko inkomunikazio aldian torturatua izan zen eta emakume izateagatik sexu-erasoak eta umiliazioak pairatu zituen".


Mikel Landa - Wikipedia, entziklopedia askea.\nArtikulu hau Arabako txirrindulariari buruzkoa da; beste esanahietarako, ikus «Landa».\nMikel Landa Meana (Murgia, Araba, 1989ko abenduaren 13a), euskal herritar txirrindulari profesionala da. Italiako Giroko podiumean izan da, eta guztira, sei aldiz izan da lehenengo hamarren artean Itzuli Handietan. 2011. urtean World Tourren debutatu zuen Critérium du Dauphiné lasterketan. 2018. Euskadi Fundazioko (Fundacion Euskadi) presidentea egin zen Miguel Madariagaren lekua hartuz. 2020an munduko txapelketetan parte hartu zuen lehen aldiz eta 16. egin zuen. 14 Itzuli handi ditu bere hanketan, 5 Frantziako Tour, 5 Italiako Giroa eta 4 Espainiako Itzulia. Askok eta askok Landaniren ezizena jartzen die egiten dituen erasoengatik[erreferentzia behar].\nMurgia, 1989ko abenduaren 13a (31 urte)\nTeam Sky 2016-2017\nOrbea Continental (ikaslea) 2009ko abuztuaren 1a-2009ko abenduaren 31\nOrbea Continental 2010-2010\nMovistar Team 2018-2019\n2014ko Italiako Giroa\n2015eko Italiako Giroa\n2020 UCI World Ranking (en) (39.)\n2020 UCI Europe Tour (en) (32.)\n2019 UCI Europe Tour (en) (25.)\n2018 UCI Europe Tour (en) (539.)\nUCI Europe Tour 2017 (43.)\nUCI Europe Tour 2016 (122.)\n2009–10 UCI Europe Tour (en) (750.)\n2019 UCI World Ranking (en) (34.)\n2018 UCI World Ranking (en) (55.)\n2017 UCI World Ranking (en) (26.)\n2016 UCI World Ranking (en) (139.)\n2018 UCI World Tour (en) (40.)\nUCI World Tour 2017 (28.)\nUCI World Tour 2016 (178.)\nUCI World Tour 2015 (34.)\nUCI World Tour 2013 (115.)\n1.1 Txirrindularitzan hasiera\n1.2 Txirrindularitza amateurra\n1.3 Txirrindularitza profesionala\n1.3.1 2014 - 2015: Astanan\n1.3.2 2016 - 2017: Sky\n1.3.3 2018 - 2019: Movistarren\n1.3.4 2020tik aurrera: Bahrain-Mclaren\n3 Emaitzak lasterketa nagusietan\nBizikletarekin haurtzaroko lagunekin hasi ziren, herri ezberdinetakoak zirenez (Murgiakoa izanik) bizikletak leku batetik bestera joateko erabiltzen zituztelako. Urte horietan beste kirol batzuk ere egin zituen, hala nola euskal pilota edo futbola.\n13 urterekin Zuyano Txirrindulari Klubean sartu zen, herrian txirrindularitzarekiko zegoen zaletasunak bultzatuta. Heziketa horren baitan oinarrizko txirrindularitzatik igaro zen: bigarren urteko infantilak (eskoletako azkena), bi urte kadete gisa eta beste bi gazte bezala.\n2007an Junior mailako egutegiko etapakako probarik ospetsuena irabazi zuen, Bizkaiko Itzulia, Peio Bilbao eta Igor Merino bezalako txirrindulariei gailenduz.\n2008an Naturgas Energian sartu zen, Euskadi Fundazioaren egituraren barruan eta ProTour mailako Euskaltel-Euskadiren filialean. Bere lehen urtean ez zuen garaipenik lortu.\n2009an Gorlako igoera, Turtzioz, 3 eta Murgian (bere etxeko karrera) irabazi zuen.\nBere garaipenekin, Fundazioak aukeratu zuenetako bat bihurtu zen profesionalismora jauzi egiteko, bere filial Orbea, Kontinental kategoriakoarekin.7\n2010ean profesional bezala debutatu zuen Orbea taldean, kontinental mailan eta Euskadi Fundazioaren menpe. Abuztuan, Burgosko Itzulia jokatzen ari zenean, Fundazioarekin zuen kontratua berritu zuen bi urterako, lehen taldera, Euskaltel-Euskadira, jauzi egiteko.\nBosgarren izan zen Etorkizuneko Tourrean, 9, non bere hirugarren postua nabarmendu zen Risoulen amaitu zen etapa nagusian.\nMikel Landa Euskaltel-Euskadi taldera batu zen 2011n. Bi lesio izan ziren hurrenez hurren sorbaldetan, eta denboraldiko lehen hilabeteak eten zituzten. Abuztuan, profesional bezala bere lehen garaipena lortu zuen Burgoseko Itzulian, Neilako aintziretan amaitu zen etapan, baita mendiko maillota ere, 15 Juanjo Cobo, Joaquim Rodriguez edo Samuel Sanchez bezalako txirrindularien aurka. Hurrengo urtean, Miguel Indurain Sari Nagusian bigarren postua lortu zuen eta Espainiako Vueltan lehen aldiz parte hartu zuen. 2013an, bigarren izan zen Madrilgo Erkidegoko Itzulian eta Asturiasko Itzulian, seigarren Donostiako Klasikoan eta 39. Espainiako Vueltan. Euskaltel Euskadi taldea denboraldi amaieran desagertu zen.\n2014 - 2015: AstananAldatu\nMikel Landa Astanako taldeak errekrutatu zuen 2014rako. Trentinoko Giroko laugarren etapa irabazi zuen. Ondoren, Italiako giroan eta Espainiako Vueltan parte hartu zuen, taldekide bezala. 2014ko amaieran, zitomegalobirus bat izan zuen denboraldi-aurreko kontzentrazioa baino lehen.\n2015a ondo hasi zen, besoak altxatuz Euskal Herriko Itzuliko etapa onenean Tim Wellens eta Tom Danielsonen aurretik. Urte bereko maiatzaren 24an bere ibilbide profesionaleko garaipenik garrantzitsuena lortu zuen, Italiako Giroko hamabosgarren etapan, Madonna di Campiglion amaitu zena, Yuri Trofimov, Alberto Contador eta Fabio Aru bere taldekidea gaindituz, sailkapen nagusian laugarren jarriz sei etaparen faltan.\n2016 - 2017: SkyAldatu\nMikel Landak Italiako giroaren helburu nagusiarekin heldu zion 2016ari. Olinpiar Jokoetara ere joan zen. Bere denboraldi lehiakorra, otsaila hasieran hasteko programatua zegoena, martxoko azken astean hasi zen, Coppi e Bartali Settimanan. Atzerapen hau, bereziki, erlojupeko probak hobetzeko lan espezifikoaren eta gaixotasun baten ondorio izan zen. Apirilean, UCI WorldTourreko bere denboraldiko lehen lasterketan, Euskal Herriko Itzulia, bigarren etapa irabazi zuen, non, etxeko txirrindulari bezala egindako azken igoeraren ezagutzatik etekina atera zuen.\nSkyko liderra Italiako Girorako, eta azken garaipenerako hautagai bezala iragarrita, Trentinoko Giroan garaipena lortu ondoren erakutsitako forma onagatik, hamargarren etapan erretiratu zen, non tropeletik jaitsi zen etaparen hasieran. Bere taldeak esan zuen "gaixotu" egin zela etapa honen bezperan. Chris Froome taldekide bezala aritu zen Frantziako Tourraren ondoren, Espainiako Vueltan parte hartu behar zuen. Irteera baino egun batzuk lehenago, lerrokaduratik erori zen aldakako deserosotasun baten ondorioz.\n2017an Italiako giroan parte hartu zuen. Sailkapen nagusian itxaropen guztiak utzi zituen bederatzigarren etapan, Blockhauseko azken igoeraren oineko erorketa baten ondoren. Polizia-ofizial batek motozikletarekin talka egin zuen, eta istripu kolektibo baten ondorioz harrapatuta geratu zen. Hogeita zazpi minutu galdu zituen etapa horren amaieran. Bere helburua, etapa garaipen bat lortzea zen, ihesaldietan sartuz. Behin baino gehiagotan huts egin zuen azken errematean, 18. etapan bezala, non Tejay van Garderenek Ortiseiko esprintean garaitu zuen. Bere ahaleginak sarituak izan ziren azkenaurreko mendiko etapan, non Piancavallon bakarrik lortu zuen arrakasta. Gainera, bere ihesaldi ugariek mendiko sailkapenean puntuak irabaztea ahalbidetu zioten, eta edizio honetako eskalatzailerik onena izan zen.\nFrantziako Tourrean, Chris Froome irabazlearen luxuzko taldekide bezala aurkeztu zen. Giroan parte hartu zuen arren, mendiko etapa guztietan liderrekin batera aritu zen. Laugarren postuan amaitu zuen, azkenaurreko eguneko erlojupekoan, podiumeko hirugarren tokitik segundo batera geratu baitzen Romain Bardeten aurka. Tourretik, dena eman ezin izan zuen arren joan zen, garailearen taldearen taldekide bezala zuen paperagatik atxikita. Donostiako Klasikoan, Landak talde lana egin zuen berriz ere lasterketaren finalean, Michael Kwiatkowskiren mesedetan, lasterketa hau irabazi zuena. Ondoren, Burgoseko Itzulia irabazteko sasoi bikaina aprobetxatu zuen. Landak lehen eta hirugarren etapak irabazi zituen, eta sailkapen nagusiko lehen postuan geratu zen.\nAbuztuaren 15ean, Movistar Team taldeak Mikel Landa 2018 eta 2019 denboraldietarako iritsiko zela iragarri zuen, Nairo Quintana eta Alejandro Valverderekin batera.\n2018 - 2019: MovistarrenAldatu\n2018an, Andaluziako itzulian debutatu zuen Espainiarekin, gehiegi nabarmendu gabe. Bere denboraldia Tirreno-Adriatikon jarraitu zuen, non bere lehen garaipena lortu zuen talde nafarrarekin; 4. etapan, Sarnano Sassotetton amaitu zena, bere aurkarien erasoei aurre egin ondoren. E3 Harelbeke lasterketa jokatu zuen Frantziako Tourreko arabar etapa prestatzeko. Euskal Herriko Itzulian ez zuen etapa garaipenik lortu, lasterketan aktibo egon arren. Itzuliaren ondoren, Ardenetako triptikoa jokatu zuen, emaitza nabarmenik gabe. Frantziako Tourra jokatu aurretik, Suitzako Tourrerako bidea hartu zuen, non ez zuen asolutuan distirarik izan.\nFrantziako Tourrean Movistar taldeko liderra izan zen Nairo Quintana eta Alejandro Valverderekin batera. Choleten jokatutako taldekako erlojupekoan 54 segundo galdu ditu sailkapen nagusiko liderrarekiko. Arabar garaiko altzariak salbatzea lortu zuen, 34 segundo bakarrik utzita. Alejandro Valverderen eta Nairo Quintanaren heriotzaren ostean, taldeko lidergoa hartu du eta 7. postuan bukatu du sailkapen nagusian, Geraint Thomas irabazlearengandik 7 minutu baino gehiagora. Donostiako Klasikoan gerrialdeko orein bat hautsi zen, honela, bere lehen denboraldia espainiar taldean amaituz.\n2019an, Ses Salines, Campos, Porreres eta Felanitx sarietan lepauztaia hausteagatik utzi zuten. Milan-San Remon lehiara itzuliko da. Settimana Internazionale Coppi e Bartaliren 2. etapan gailendu zen, Sogliano al Rubiconen amaitu zena. Euskal Herriko Itzulia, Lieja-Bastogne-Lieja eta Asturiasko Itzulia jokatuko dira, non emaitzarik nabarmenena Richard Carapazekin batera Cangas del Narceako igoeran egindako erakustaldia izango den.\nItaliako giroan, teoriko lider bezala parte hartzen du, Richard Carapaz lagun zuela. 3. etapan, eroriko bat izan zuen biribilgune batean, eta denbora galdu zuen. San Marinoko banakako erlojupekoan denbora asko galdu ondoren, taldeko lider ofiziala Richard Carapaz izango da. Arabarrak erasoa jo du galdutako denbora berreskuratzeko, hala nola, Ceresole Reale (Serrde lakua), Ponte di Legno eta Monte Avena, azken mendate horretan Pello Bilbaoren aurka etapa garaipena galdu baitu. Azkenik, sailkapen nagusiko 4. postuan amaitu zuen, Veronako azken banakako erlojupekoan Primola Rogliurekin podiuma galdu ondoren.\nFrantziako Tourra korritzen du, lidergoa aurreko urtean bezala Alejandro Valverde eta Nairo Quintanarekin partekatuz. Bruselako taldekako erlojupekoan 1:05 galdu zuen talde irabazlearekin, 3.ean Epernayn denbora gehiago eman zuen, hurrengo egunean Nancyn moztua izan zen, garai hartako liderra zen Julian Alaphilipperengandik 1: 30era jarriz, mendiko lehen etaparen aurretik. Tourreko lehen zailtasun serioan, La Planche des Belles Filles basetik erasotzen du, baina bere erasoak ez du emaitzarik lortzen denbora aldetik eta segundo gutxi batzuk ematen ditu sailkapen nagusiko lehenengoekin. Albiko haizemaileek berriz ere kaltetua izan zen, 2:09 utziz. Paper on bat betetzen du Col du Tourmalet mendatean iristen denean, eta Mur de Péguèren erasotzen du 15. etapan, eguneko azken mendatean denbora pixka bat ateraz, Prat d 'Albis. Gainerako kanporaketan ez du nabarmentzea lortu eta sailkapen nagusiko 6. postuan amaitu du Egan Bernal irabazlearengandik 4: 23ra. Gainerako denboraldiek lasterketa bakoitza uzten dute ia.\n2020tik aurrera: Bahrain-MclarenAldatu\nMovistar taldetik igaro ondoren, arabarrak Bahrain-Mclaren taldera jo zuen, non teorian lider guztiak izango zituen. Bartzelonarekin debuta egin zuen Andaluziako Itzulian, non Jakob Fuglsangen aurka sailkapen nagusian lehiatu ondoren, hirugarren amaitu zuen. Coronavirusen pandemian zehar nahiko aktiboa izan zen sare sozialetan, bere entrenamenduak eta eguneroko bizitza erakutsiz. Txapelketa berriz hasi ondoren, Burgosko Itzulian lehiatu zen, non sailkapen nagusian bigarren amaitu zuen. Burgosko lasterketaren ondoren, Getxoko zirkuitua eta Dauphineko Kriteriuma jokatu zituen, azken lasterketan protagonismo handia lortuz.\nFrantziako Tourra korritzen du, non lehen astean minutu bat baino gehiago ematen duen abaniko batean. Le Puy Maryn, Le Grand Colombier eta Méribel taldeetan errepikatzen du. Hogeigarren etapako kronoigoeran laugarren postura igotzea lortu zuen sailkapen nagusian.\nOndoren, munduko txapelketan korritu zuen, hamaseigarren amaituz, Flecha Valona eta Lieja-Bastogne-Lieja, non utzi zuen.\nBurgosko Itzuliko etapa 1 eta mendiko sailkapena.\n2. Miguel Indurain Sari Nagusian.\n2. Asturiasko Itzulian.\n6. Donostia Klasikoan.\n10. Trentinoko Giroan eta etapa 1.\nEuskal Herriko Itzuliko 5. etapa.\n3. Italiako Giroan eta 3 etapa (2.a, 15.a eta 16.a).\nEspainako Vueltako 11. etapa.\n2. Trentinoko Giroan.\nTrentinoko Giroa eta 2. etapa\nEuskal Herriko Itzuliko 2. etapa\nBurgosko Itzulia: Txapelduna, mendiko sailkapena, puntukako sailkapena eta 1. eta 3. etapa.\nItaliako Giroko Mendiko sailkapena\neta etapa 1 (hirugarren saiakeran, bezperetan bi aldiz bigarren suertatu zen).\nEspainiako erlojupeko txirrindularitza txapelketan.\n4. Frantziako Tourrean (podiumetik segundu bakarrera).\n5. Donostia Klasikoan.\n2. Euskal Herriko Itzulian.\n6. Tirreno-Adriatikoan eta 4. etapa.\n7. Frantziako Tourrean.\nSettimana Coppi e Bartali: 2. etapa.\n6. Frantziako Tourrean.\n7. Euskal Herriko Itzulian.\n2. Burgosko Itzulian eta Puntukako sailkapena.\n8. Euskal Herriko Itzulian.\nEmaitzak lasterketa nagusietanAldatu\nItaliako Giroa — — — — 34. 3. UT 17. — 4. — UT\nFrantziako Tourra — — — — — — 35. 4. 7. 6. 4. —\nEspainiako Vuelta — — 69. 39. 28. 25. — — — — — UT\nMunduko Txapelketa — — — — — — — — — — 16.\nTeam Bahrain McLaren (2020-)\n↑ Burgoseko Itzulia: Mikel Landak garaipen ikusgarria lortu du Neilan[Betiko hautsitako esteka]\nAzken aldaketa 6 iraila 2021(e)an, 21:40(e)tan\nOrriaren azken aldaketa: 6 iraila 2021, 21:40.


2012/07/10 (e)ko saioa\nGobernu Kontseiluak ezetsi du Ezker Anitzak aurkeztu zuen berraztertzeko errekurtsoa, alderdi politikoei diru-laguntzak emateko akordioaren aurkakoa\n1,05 milioi irakasleak euskalduntzeko\n9,5 milioi musika irakaskuntzako ikastetxeetarako\n2012/2013 Gabonetako Haur-Parkea\n2012-13 ikasturterako LH-ko Irakasleen Etengabeko Prestakuntza Plana\n365.000 euro euskara sustatzeko\nAhozko adierazmena indartzeko diru-languntzak\nEuskadiko Enplegu Publikoaren Lege Proiektua\nOsasun- eta Kontsumo-Sailak eta Carlos III.a Osasun Institutuak lankidetza-hitzarmen bat sinatu dute zahartzeari buruzko ikerketa eta berrikuntzarako plataformaren osasun- eta gizarte zerbitzuen ikerketa-programa eta ikerketa klinikorako programa artikulatzeko\nErrekurtsogileak honako eskaera ordezkatzaile hau jakinarazi zuen errekurtsoan: bere eskaera nagusia ez onartuz gero, aintzat har dezatela prozedura judiziala hasi dela siglen erabileraren gainean. Edonola ere, gai horrek ez dio ekainaren 5eko akordioaren legezkotasunari eragiten; eta, nolanahi ere, diru-laguntza ordaintzerakoan edo esleitzerakoan, kontuan hartu beharrekoa da.\nGehienez ere, 26.325€ erabiliko dira eta laguntza horiek ordaintzeko. Kopuru hori honela banatuko da: 12.636€ 2012an emango diren laguntzetarako erabiliko dira eta 13.689€, berriz, 2013 emango direnentzat.\nAgindua, Hezkuntza, Unibertsitate eta Ikerketa sailburuarena, ikasgelaz kanpoko ekintzetan (IKE) euskararen erabilera sustatzeko 2011-2012 ikasturterako laguntza-deialdia egiteko dena.\nAgindua, Hezkuntza, Unibertsitate eta Ikerketako sailburuarena, 2012-2013 ikasturterako Euskal Girotze Egonaldien (EGE) laguntza-deialdia egiten duena.\nGobernu Kontseiluak, Hezkuntza, Unibertsitate eta Ikerketa sailburuak proposatuta, gaur egin duen bilkuran euskara sustzatzeko hiru agindu onartu ditu.\nLehen aginduaren bidez guztira 184.000 euroko diru kopurua duten laguntzetarako deialdia egiten da, eskolaz eta ikasgelaz kanpoko ekintzetan (IKE) euskararen erabilera sustatzeko.\nBigarren aginduaren bidez guztira 181.000 euroko diru kopurua duten laguntzetarako deialdia egiten da Euskal Girotze Egonaldietarako (EGE). Egonaldi horien helburua Euskal Autonomia Erkidegoko ikasle guztiek bi hizkuntza ofizialak, euskara eta gaztelania, normaltasunez erabiltzeko gaitasuna bultzatzea da.\nErabakia, Instituto de Salud Carlos III erakundearekin lankidetza-hitzarmen bat izenpetzeko baimena emateko dena. Hitzarmen horren bidez, antolatu egin nahi dira, Zahartzeari buruzko Ikerketa eta Berrikuntzarako Plataformaren barruan, ikerketa klinikoa egiteko programa eta osasun-zerbitzuak ikertzeko programa.\nEAEk, Osasun eta Kontsumo Sailaren bitartez, eta Carlos III.a Osasun Institutuak lankidetza hitzarmen bat sinatu dute zahartzeari buruzko ikerketa- eta berrikuntza-plataformaren lau ikerketa-programetatik bi arautzeko; programa horiek Carlos III.ak finantzatuko ditu, gaikako bi sareren bitartez: zahartzea eta kronikotasuna.\nBi programa horiek ikerketa klinikoko programa eta kronikotasunari buruzko osasun- eta gizarte zerbitzuen ikerketa programa dira, hain zuzen; lehena, zahartzearen eta hauskortasunaren gaikako sarearen bitartez gauzatzen da eta lehenengoz du Euskadiren partaidetza, eta bigarren programak aurkeztu duen ikerketa-proposamen bakarrak Euskadi du buru.\nHitzarmen honek aukera ematen dio Euskadiri zahartzearen eta kronikotasunaren inguruan dibertsifikazioa eskaintzeko eta Estatuko Administrazioaren eta EAEren arteko koordinazioa eta lankidetza bermatzeko, Zientzia eta Berrikuntzako ministro Cristina Garmendiarekin iaz sinatutako akordioaren ildoari eutsiz; hitzarmen horren xedea zen zahartzeari buruzko ikerketa-programa integrala sustatu, koordinatu eta burutzea, eta zahartzeari buruzko ikerketa eta berrikuntzarako plataforma sortzea eragin zuen. Horrek guztiak adierazten du Euskadi buru dela zahartzearen eta kronikotasunaren inguruko ikerketaren arloan.\nZahartzeari buruzko ikerketa eta berrikuntzarako plataformak zahartzearen inguruko lau ikerketa-programa espezifiko estaltzen ditu: oinarrizko ikerketako programa, ikerketa klinikoko programa, osasun eta gizarte-zerbitzuen ikerketako programa eta garapen eta berrikuntzako programa; horien bitartez, zahartzearen inguruko ikerketa-lerroak garatzeko proiektuak, ekimenak eta jarduerak burutuko dira.


Osakidetzaren 2021ko kontratazio akordioaren laburpena - OSAKIDETZA | sindicato ESK sindikatua\nOsakidetzaren 2021ko kontratazio akordioaren laburpena\n2021 irailak 27\nZerrendak irekiak eta iraunkorrak izango dira, eratutako eta indarreko zerrendetara aurkeztutako dataren arabera antolatuko dira eskabideak, kategoria bakoitzerako ezarriko den data batera arteko eskabideak barne (epemuga).\n6 hilabetero, ekainaren 30ean eta abenduaren 31n\nNORK EMAN DEZAKE IZENA:\nAzken lan-eskaintza publikoan parte hartu duten langileek, baita prozesura aurkeztu ez diren langileek ere.\nPuntuazioaren arabera ordenatuko da zerrenda, lan eskaintza publikoko azterketako puntuak, lanbide-esperientzia eta euskara maila batuta.\nIzendapen luzeak: 6 hilabete baino gehiago. ESIaren arabera aukera daiteke, mugarik gabe. Bide telematikoa eta telefono bidezkoa. Webgunean iragarriko da, eskaintzarekin.\nIzendapen laburrak: 6 hilabete baino gutxiago. 2 ESI aukeratzen dira (OSI osoa, lehen mailako arreta edo ospitaleko arretaren arabera, edozein esparrutako 5 lehentasun). Telefonoz eta telematikoki, udan 3 dei egingo dira protokoloaren arabera.\nArloko Zerrenda (Bizkaia, Gipuzkoa, Araba): Aurreko zerrendak agortzen badira erabiliko da. Izendapen laburretan ez dago penalizaziorik, izendapen luzeetan badago penalizazioa.\nEspezifikoa: izendapen laburrak OSIk kudeatzen ditu, eta espezialisten titulurako espezifikoak dira.\nMotak: Edozein lanaldi, lanaldi osoa, lanaldi murriztua. Lanaldi mota Osakidetzaren webgunean aldatu ahal izango da.\nEskaintzak ukaezinak dira, justifikaziorik ezean (aldi baterako ezintasuna, 6 hilabetetik gorako kontratua, ikasketa ofizialak, genero-indarkeria, 2 urteko errelebo kontratua, seme-alabak, GKEak).\nKontratazioari uko egin dakioke gehienez hilabete batez eta gutxienez astebetez. Ezingo da eskatu udan, Gabonetan eta Aste Santuan.\nKontratua amaitzen denetik 15 egun naturaleko epean berraktibatzea.\nAste Santuan eta Gabonetan 15 egunetik beherako kontratuetarako, erreserba 10 egun naturalekoa izango da kontratua hasi aurretik.\nEkaina eta uztaila. Erreserba maiatzaren 1etik izango da.\nAbuztua eta iraila. Erreserba uztailaren 1etik izango da.\nBehin-behinekoa edo ordezkapena, baina kausa aldatzen da. Pertsona berak jarraituko du.\nBete gabeko lanpostu bihurtzen diren ordezkapenak: pertsona berak jarraitzen du eta barne-mugikortasunerako eta gainerako prozesuetarako eskainiko da.\nBete gabeko lanpostua, lanean hasten ez diren langile finkoekin: pertsona berak jarraituko du titularra lanean hasi arte.\nAkoprdioaren laburpena hemendik jaitsi dezakezue.\nAkordioa hemendik jaitsi dezakezue.


Opera zikloa DVDan etiketadun albisteak\nOpera DVDan: "La forza del destino"\nMartxoaren 11n, asteazkena, 18:30ean eskainiko da Legazpiko Kultur Etxean Giuseppe Verdiren opera honen lehen zatia. Bigarrena martxoaren 18an izango da toki eta ordu berean.\nOpera DVDan: "La forza del destino" - Gehiago irakurri\n"Cyrano de Bergerac" operaren lehen zatia otsailaren 11\nBihar 18:30etatik aurrera eskainiko da Kultur Etxeko areto nagusian Franco Alfanoren opera honen lehen zatia. Etortzen direnek ohi bezala liburuxka zain izango dute, lanaren nondik norakoarekin. Bigarren zatia datorren asteazkenean, otsailaren 18an, ordu eta toki berean izango dira.\n"Cyrano de Bergerac" operaren lehen zatia otsailaren 11 - Gehiago irakurri\nOpera DVDan abian da berriz ere ordutegi berriarekin\nBadatoz berriz ere opera emanaldiak gurera, aipatzekoa den aldaketa batekin, ordutegiarena. Hemendik aurrera, emanaldiak 18:30ean izango dira. Azaroan Musika zikloa aprobetxatuz, denboraldi berriari hasiera emango diogu W. A. Mozarten "Figaroen ezkontzak" (Las bodas de Fígaro) lanarekin.\nOpera DVDan abian da berriz ere ordutegi berriarekin - Gehiago irakurri\nAsteazkenean hasiko da Opera emanaldien denboraldia\nUrriaren 9an, asteazkena, 20:30etan abiatuko da Kultur Etxean Opera DVDan zikloaren 8. denboraldia. Händel-en "Alcina" lanak estreinatuko du denboraldia, ohi bezala lehen zatiarekin. Bigarren zatia urriaren 16an, asteazkena, ordu eta toki berean. Eskainiko den operaren fitxa teknikoa eta argumentua ezagutu nahi badituzue jarraitu irakurtzen.\nAsteazkenean hasiko da Opera emanaldien denboraldia - Gehiago irakurri\n"La Cenerentola"rekin hasiko da Opera DVDan Zikloa.\nAsteazkenean, urriak 17, 20:30etan egingo da Rossiniren opera honen lehen zatiaren emanaldia eta horrela emango zaio hasiera 2012-13 Opera DVDan zikloari. 8. edizioa izango da martxan jartzen den hau.\n"La Cenerentola"rekin hasiko da Opera DVDan Zikloa. - Gehiago irakurri


Herritarrei ahotsa emanez, Azpeitiko ondare soziokulturalaren mapa osatuko da - Azpeitiko Udala\nEsklabetako eraikinean, gazteen emantzipaziorako 48 etxebizitza egiteko hitzarmena sinatu zuten 2018an. Nagore Alkorta alkateak “proiektu inportantea” dela eta sei milioiko “inbertsioa lortzea garrantzitsua” izan dela gaineratu du. Azpeitian azken urteotan herritarren etxebizitza beharrei erantzuteko abian jarritako politiketan “beste pauso bat” dela gaineratu du. Read more...\nEsklabetako eraikinean, gazteen emantzipaziorako 48 etxebizitza egiteko hitzarmena sinatu zuten 2018an. Nagore Alkorta alkateak “proiektu inportantea” dela eta sei milioiko “inbertsioa lortzea garrantzitsua” izan dela gaineratu du. Azpeitian azken\nHerritarrei ahotsa emanez, Azpeitiko ondare soziokulturalaren mapa osatuko da\nAzken hamarkadetan aldaketa handia jasan dute herriek. Industrializazio eta garapenak, herrietako paisaia eta errealitateak aldatzea ekarri du. Aldaketa horien testigu izan dira herritarrak eta horiei ahotsa emanez osatu nahi da 'Kultur memoriak' proiektuaren bidez. Azpeitian, Eibarren eta Arrasaten jarriko da abian Foru Aldundiak bultzatutako proiektua. "Herrietan herritarrei eman behar zaie ahotsa, horiek direlako herriaren iragana bizi izan dutenak, sentitu dutenak eta oroitzapenak dituztenak. Herriaren memoria, ezinbestean herritarren memoriarekin, izenekin, momentuekin kontatu behar da" azaldu du Eneko Etxeberria alkateak.\nHerri bakoitzean, gai zehatz batzuei lotutako lanketa egingo da. Azpeitian, Urolako trenak Azpeitiaren garapenean izan duen eraginaz gain, herritarrek industriarekin izan duten lotura, ingurumena, festetako ohiturak eta Loiolak turismorako izan duen garrantzia aztertzea da helburua.\nHorretarako, hainbat saio izango dira herrian. Helburua da 15-20 laguneko taldea osatu eta sorkuntza parte-hartzaile baten bidez, herritarrek herria aztertu eta jasotakoa dokumentatuz talde kontaketa bat egiteko. Herri guztietako esperientziak eta lanketak jasotzen dituen webgunea osatuko da, ondoren.\nProiektua aurkeztu bada ere, datozen egunotan Azpeitian aurkeztuko da, xehetasun gehiago eskainiz.\n› AZPETIA CUP FUTBOL TXAPELKETA-alebin mutilak\n› AZPETIA CUP FUTBOL TXAPELKETA-infantil neskak


Eta 2018ko lehen zinema estreinaldiak! –\nJessica Chastain aktorea Aaron Sorkin gidoigile eta zuzendari laudatuaren aginduetara jarri da Molly Bloom “pokerraren erregina”-ren biografiari buruzko filma osatzeko. Bloom eskiatzaile bikaina zen, baina Olinpiar Jokoetan parte hartzeko aukera galdu ostean, Los Angelesera joan zen eta zerbitzari gisa hasi zen lanean. Enpresari lanetarako zituen dohainei esker, dena den, pokerraren munduan murgildu zen eta milioiak irabazi zituen 21 urte bete aurretik, FBIa bere kasua ikertzen hasi zen arte. Idris Elba, Kevin Costner eta Michael Cera aktoreek ere hartu dute parte Bloomen memorietan oinarrituta dagoen proiektuan, baina Chastainen lana nabarmendu du kritikak, 2018ko Golden Globes sarietan emakumezko aktore onenaren garaikurra jasotzeko hautagaia baita, drama kategorian.\nWonderstruck (El museo de las maravillas)\nFar from Heaven (2002) eta Carol (2015) film ederren zuzendari Todd Haynes estatubatuarrak Cannesko Sail Ofizialean aurkeztu zuen 20ko eta 70eko hamarkadetan girotutako drama. Brian Selznicken eleberri homonimoan du jatorria, eta garai ezberdinetan biziko diren Ben eta Rose haurren istorio paraleloak kontatuko ditu. Nork bere ametsa du: Benek ezagutu ez zuen aitari buruz gehiago jakin nahiko du, eta etxean topatuko duen pista bati jarraiki abiatuko da. Rosek, aldiz, oroitzapenen liburu batean ikusitako emakumezko aktore misteriotsu bat ezagutu nahiko du, eta egunkarian titular bat irakurri ostean, bidaia ikaragarri batean murgilduko da. Oakes Fegley eta Millicent Simmonds gazteek antzeztu dituzte bi protagonistak, Julianne Moore eta Michelle Williams beteranoak lagun.\nBrad’s Status (Qué fue de Brad)\nAmazon Studiosek ekoitzi du Ben Stiller komedia-aktore ezaguna buru duen film berria: Brad’s Status. Bradek ibilbide profesional interesgarria eta familia zoriontsua ditu, baina bere ikaskide izandakoek lortu duten dirutzarekin obsesionatuta dago. Horregatik, AEBen ekialdeko kostan dauden unibertsitate prestigiotsuak ezagutzera joango da Troy semearekin, eta bere ziurtasun eza gainditu beharko du, semeak halakorik bizi ez dezan. Mike Whitek idatzi eta zuzendu du filma.\nInsidious: The Last Key (Insidious: La última llave)\nBeldurra eta misterioa uztartzen dituen Insidious sagako laugarren filma, aldiz, Adam Robitelek zuzendu du, eta Elise Rainier parapsikologoaren kasurik beldurgarriena izango du aztergai, sorgindutako etxea bere etxea izango baita. Lehen filmek harrera beroa izan bazuten ere, herrialde gehienetan aste honetan bertan estreinatuko den atal berriak ez du oraingoz zaleen interesa erakarri.\nCurro Velázquezen komedia espainiarrak, bere aldetik, porrot egin duen monastegi bateko fraideen abenturak kontatuko ditu. Monastegia paradore bihurtu ez dezaten, Champion Clerum futbol txapelketan parte hartu beharko dute. Baina arazotxo bat izango dute: kongregazioan ez du inork futbolean jokatzen, eta txapelketa irabazteko dezente entrenatzeaz gain, mirari bat beharko dute. Karra Elejalde, Alain Hernández, J. M. Montilla, Macarena García, Tito Valverde eta Joel Bosquet aktoreek, besteak beste, hartu dute parte filmean.\nEta 2018ko lehen zinema estreinaldiak! Eta 2018ko lehen zinema estreinaldiak! Eta 2018ko lehen zinema estreinaldiak!\nEstreinaldiak, Kultura, zinea.eus, zinema\nHilbeltza, krimen bakarra huts egitea da


Pasaiako Itsas Festibalak ehun ontzi tradizional bilduko ditu | Bizigiro | Berria\nPasaiako Itsas Festibalak ehun ontzi tradizional bilduko ditu\n2018ko martxoak 21 13:13\n"Ehun ontzirekin, gelditu egin behar izan genuen izena emateko prozesua, jaialdia eskuetatik ez joateko", esan du Xabier Agote Albaolako presidente eta Pasaia Itsas Festibaleko zuzendariak. Gaur goizean aurkeztu dute jaialdia, Pasai Donibanen (Gipuzkoa). Maiatzaren 17aren eta 21aren artean, ehun ontzi tradizional bilduko dira badian, Pasaiaren "itsas kultura eta historia" zabaltzeko, Agotek azaldu duenez. Lehen aldiz egingo dute jaialdia Pasaiako badian, eta bi urtetik behin egingo da.\nEhun ontzi horietako herenak Frantziatik eta Bretainiatik helduko dira. Frantziako Hermione ontzi historikoaren erreplika izango da izarra. Lafayette markesa 1780an Ameriketara, hango independentzia gerran laguntzera, eraman zuen Hermione belaontziak. Danimarkako Kaskelot ontziak ere hartuko du protagonismoa, eta Atlantikoko azken atunontzi beladunak.\nBresten (Bretainia) egiten den itsas jaialdia eredu gisa hartu dute antzolatzaileek. Baina hura baino txikiagoa izango da —milaka ontzi elkartzen dira Bretainian—, eta, hangoa ez bezala, "publikoa eta doakoa" izango da Pasaiakoa, Izaskun Gomez alkateak adierazi duenez.\n"Galizia izango da herrialde gonbidatua", adierazi du Denis Itxaso Gipuzkoako Foru Aldundiko Kultura, Turismo, Gazteria eta Kiroletako diputatuak.\nAurtengoa izango da lehena, baina, gero, bi urtetik behin egin asmo dute jaialdia. Hurrengoan, 2020an, Agoteren Albaola elkartea eraikitzen ari den San Joan baleontzia badiako uretan egongo dela agindu dute.\nHerritarrek ontziak bisitatu ahalko dituzte (ordainduta), eta, badia osoan, bitartean, musika eta gastronomia ekitaldiak eta erakusketak egingo dituzte. "Ontzi ederren bilkura izango da", adierazi du Alfredo Retortillo Eusko Jaurlaritzako Turismo, Merkataritza eta Kontsumo sailburuak. Jaialdiak "kontzentratu gabeko eta sasoiz kanpoko turismoa" bultzatzeko balioko duela gaineratu du.


Makakoen estatus soziala geneen espresioan islatzen da - Zientzia.net\nHasiera » Artikuluak » Makakoen-estatus-soziala-geneen-espresioan-islatze Makakoen estatus soziala geneen espresioan islatzen da\nImmunitate-sistemari loturiko zeluletan neurtu dute aldaketa\n2012/04/27 Carton Virto, Eider - Elhuyar Zientzia Iturria: Elhuyar aldizkaria\nOsasuna Genetika Arg. Maitree Laipitaksin/123RF\nEgitura sozialen maila baxuenetan kokatutako banakoek osasun-egoera kaskarragoa izan ohi dute, estresaren ondorio nabarmenagoak, eta zaurgarriago dira gaixotasunekiko. Arrainetan gertatzen da hori, bai eta erleetan eta primateetan ere —gizakia barne—. Bataren eta bestearen kausa-efektu erlazioak zein diren argitu nahian, Chicagoko Unibertsitateko Giza genetika Saileko Jenny Tungek gidatutako talde batek 49 rhesus makakoren gene-espresioa ikertu du, eta ondorioztatu du hierarkian duten tokiaren arabera aldatu egiten dela geneen espresioa. Zehazki, immunitate-sisteman zeresana duten zelula batzuen geneak aztertu dituzte (PBMC zelulenak), eta behatutako 6.097geneetatik 987tan detektatu dituzte estatusari loturiko espresio-aldaketak.\nEstatusa ez beste kondizioak kontrolatuz eta berdinduz, bosteko talde txikitan banatu zituzten makakoak ikertzaileek. Estatusa taldean sartzeko ordenaren araberakoa zen —hala izan ohi da makakoetan—, eta hala islatu zen makakoek elkarrekiko izandako portaeretan (erasoak, garbiketa-saioak…). Bada, analisi genetikoak egindakoan, ikertzaileek erlazio adierazgarria aurkitu zuten PBMC zelulen gene-espresioaren eta makakoen estatusaren artean; areago, bildutako datu genetikoetatik abiatuta, 10 banakoren estatusa iragartzeko gai izan ziren % 80ko zehaztasunez. Halaber, makakoak taldez, eta, ondorioz, mailaz aldatzean, geneen espresioa ere aldatu egiten zela ikusi zuten: estatus berriari zegokion patroia azkar gailentzen zen zeluletan.\nChicagoko Unibertsitateko ikertzaileek espresio-aldaketen balizko mekanismo molekularrak ere ikertu dituzte, eta ikusi dute kasuen bi herenetan baino gehiagotan bi aldaketa hauek zirela tarteko: ehunaren konposizioan izandako aldaketak eta glukokortikoideen erregulazioan izandakoak (estresaren ondorioz gertatu ohi dira aldaketa horiek). DNAren metilazioan ere aurkitu dituzte aldeak, estatus handiko eta txikiko makakoak bereizteko adinakoak.\nIkertzaileek PNAS aldizkarian argitaratutako artikuluan nabarmendu dutenez, lortutako emaitzek adierazten dute, batetik, estatusaren eta gene-espresioaren arteko erlazioaren eragilea estatusa dela, eta ez alderantziz, eta, bestetik, gene-espresioaren plastikotasuna handia dela. >\nGeneen espresioa, gizakia izateko gakoa 2012-03-01\nGizonezkoen Y kromosoma ez dago galtzeko arriskuan 2012-05-01\nKaloria urriko dietak ez du rhesus makakoen bizialdia luzatu 2012-08-30\nGurasoek jan zutena gara? 2012-02-23\nArrainak, geneak eta txipak: poluzioaren aurrean adierazteko askatasuna 2006-04-01\nA Molecular Signature of Cognitive Decline 2010-05-06 Science\nIt's the Expression, Stupid 2006-03-08 Science\nWater flea genome offers revolution in toxicity testing 2011-02-03 nature.com